Dua cedera dalam kebakaran bangunan di Hong Kong

(Kebakaran berlaku di bangunan pejabat di Tsim Sha Tsui, di Hong Kong pada awal 3 Mac 2023 / Foto AFP)

HONG KONG, 3 Mac- Sebuah bangunan pencakar langit yang sedang dalam pembinaan di tengah-tengah bandar Hong Kong telah hangus terbakar pada hari ini.

Menurut pegawai bomba, dua orang cedera dirawat akibat daripada kejadian kebakaran tersebut dan kebakaran di Tsim Sha Tsui di hadapan pelabuhan bandar itu sebahagian besarnya berjaya dipadamkan pada 8:30 pagi waktu tempatan, selepas sembilan jam ia mula meletus.

(Anggota bomba memadamkan kebakaran yang berlaku di bangunan pejabat di Tsim Sha Tsui, di Hong Kong pada awal 3 Mac 2023 / Foto AFP)

Pihak polis pula memberitahu AFP bahawa 170 orang dari blok kediaman berdekatan telah dipindahkan ke jarak selamat apabila bara api tersebut jatuh ke tanah.Sementara itu, menurut pihak berkuasa, kesesakan lalu lintas telah berlaku apabila bahagian utama jalan raya Nathan Road di kawasan tersebut ditutup. Ini kerana ia merupakan salah satu laluan pengangkutan utama di Hong Kong.Kebakaran bermula dari bahagian atas bangunan itu jelas kelihatan di seberang pelabuhan.Sejam kemudian, api telah merebak ke seluruh bangunan.Pelancong Jepun, Tosho Sai, yang tinggal di bangunan berhampiran berkata, seorang pengawal keselamatan memberitahu semua orang di tingkatnya supaya keluar dari kediaman, selepas tingkap di unit sebelah terkena bara api akibat kebakaran yang berlakudi bangunan sebelah.Seorang pengembara pula yang melalui tapak itu berkata dia melihat banyak serpihan bangunan yang terbakar jatuh ke bawah.Bau busuk akibat kebakaran tersebut meresap ke udara, kata seorang wartawan AFP di tempat kejadian.Api dilihat di atas bumbung sebuah menara pejabat di seberang jalan pada kira-kira 3:30 pagi, mencetuskan kebimbangan mengenai kebakaran yang lebih luas di kawasan yang dibina padat itu.Pegawai kanan jabatan bomba Keung Sai-ming berkata bara telah mencetuskan dua kebakaran di bumbung bangunan berhampiran, tetapi berjaya dipadamkan.“Malam tadi berlaku angin kencang, yang menyebabkan api menyambar ke arah lima bangunan berhampiran,” katanya.Bangunan itu dinamakan sebagai "ikon tepi pelabuhan" 42 tingkat dalam pembuatan, bertujuan untuk menempatkan Kelab Mariners' yang bersejarah dan sebuah hotel baharu, menurut laman web pemajunya, Empire Group.Projek pembangunan bangunan tersebut bernilai HK$6 bilion ($764 juta) asalnya dijangka siap pada separuh pertama 2023, menurut media tempatan.- AFP


Ketua pembangkang Kemboja dipenjara 27 tahun kerana khianat

(Pegawai polis berkawal di hadapan Mahkamah Perbandaran Phnom Penh untuk keputusan dalam perbicaraan Kem Sokha, bekas ketua Parti Penyelamat Negara Kemboja (CNRP) yang kini dibubarkan, di Phnom Penh pada 3 Mac 2023 / Foto AFP)

Phnom Penh, 3 Mac- Mahkamah Kemboja menjatuhkan hukuman penjara 27 tahun kepada pemimpin tertinggi pembangkang Kem Sokha kerana melakukan pengkhianatan."Kem Sokha... dijatuhi hukuman penjara 27 tahun atas tuduhan bersubahat dengan warga asing yang dilakukan di Kemboja dan tempat lain," kata Hakim Koy Sao di mahkamah di Phnom Penh.

(Kem Sokha, bekas pemimpin Cambodia National Rescue Party (CNRP) yang kini dibubarkan, menyambut media di rumahnya sebelum pergi ke Mahkamah Perbandaran Phnom Penh untuk keputusan dalam perbicaraannya di Phnom Penh pada 3 Mac 2023 / Foto AFP)

Lelaki berusia 69 tahun itu ialah pengasas bersama Parti Penyelamat Kebangsaan Kemboja yang telah dibubarkan dan telah lama menjadi musuh Hun Sen pemimpin Asia yang paling lama berkhidmat.Selepas keputusan itu, Kem Sokha segera dibawa dari bilik mahkamah ke rumahnya, di mana dia akan diletakkan di bawah tahanan rumah dan dilarang bertemu sesiapa sahaja selain ahli keluarga.Mahkamah juga melucutkan haknya untuk mengundi dan menghalangnya daripada bertanding jawatan politik.Kem Sokha pernah ditangkap pada tahun 2017 dalam kejadian membabitkan ratusan pasukan keselamatan, Kem Sokha dituduh mencipta rancangan rahsia dan berpakat dengan entiti asing untuk menjatuhkan kerajaan pemerintah lama Hun Sen, dan beliau telah berulang kali menafikan tuduhan terhadap dirinya itu.Pengkritik berkata Hun Sen telah memulihkan kebebasan demokrasi dan menggunakan mahkamah untuk menyekat pihak lawan, memenjarakan ramai aktivis pembangkang dan pembela hak asasi manusia. - AFP-


AS hantar hantar lagi peluru ke Ukraine

(Jurucakap Majlis Keselamatan Negara John Kirby / AFP)

WASHINGTON, 3 Mac- Amerika Syarikat bakal menghantar bantuan baharu kepada Ukraine terutamanya peluru untuk membantunya melawan pasukan penceroboh Rusia, kata White House."Esok, hanya secara unilateral, AS akan menghantar satu lagi pusingan bantuan untuk Ukraine," kata jurucakap Majlis Keselamatan Negara John Kirby pada Khamis."Ia akan merangkumi peluru dan amunisi yang diperlukan oleh Ukraine untuk sistem yang telah mereka miliki," terutamanya pelancar roket ketepatan Himars, tambahnya.Bagaimanapun, Kirby tidak memberikan butiran lanjut.Kuasa barat telah berjanji kepada Presiden Ukraine Volodymyr Zelensky bahawa mereka akan mempercepatkan penghantaran peluru dan peralatan lain bagi membolehkan tentera Ukraine menangkis serangan baharu oleh tentera Rusia.Kesatuan Eropah baru-baru ini mengumumkan usaha untuk segera membekalkan peluru 155 milimeter ke Kiev. -AFP


Syarikat Kanada dapat lesen jual kokain

OTTAWA, 3 Mac- Syarikat biosains Kanada Sunshine Earth Labs mengumumkan pada Khamis bahawa sayarikat itu telah dilesenkan untuk menghasil dan menjual kokain, sekali gus mencerminkan usaha agensi kesihatan persekutuan untuk memperbaiki keadaan keselamatan bagi golongan penagih di negara itu.Perjanjian pelesenan dibuat selepas peralihan dasar radikal untuk menangani krisis 'terlebih dos' opioid yang telah mengorbankan beribu-ribu nyawa dengan menyahkriminalisasikan sejumlah kecil kokain, heroin dan dadah lain.Ottawa memberikan pengecualian kod jenayah pada Januari kepada British Columbia untuk projek perintis tiga tahun itu, dengan tujuan menghapuskan stigma berkaitan dengan penggunaan dadah yang menghalang orang ramai daripada mendapatkan bantuan.Peguambela juga telah mendesak agar bekalan dadah lebih selamat disediakan kepada penagih yang menghadapi risiko kematian akibat keracunan dadah toksik yang dikaitkan dengan dadah jalanan terlarang.Sunshine Earth Labs dalam satu kenyataan menyebut pihaknya menerima kebenaran daripada Health Canada untuk "memiliki, menghasilkan, menjual dan mengedarkan daun koka dan kokain secara sah," serta morfin, MDMA (ekstasi) dan heroin.Pengumuman itu dibuat selepas pengaturan pelesenan serupa yang ditawarkan pada bulan Februari kepada Adastra Labs, yang sehingga kini tertumpu pada pembuatan ekstrak ganja.Lesen Adastra juga membenarkannya untuk menghasilkan dan menjual psilocybin dan psilocin iaitu halusinogen yang lebih dikenali sebagai cendawan ajaib yang menghasilkan kesan serupa dengan LSD."Kami akan menilai bagaimana pengkomersialan bahan ini sesuai dengan model perniagaan kami di Adastra dalam usaha untuk meletakkan diri kami untuk menyokong permintaan bekalan kokain yang selamat," kata ketua eksekutif Michael Forbes.British Columbia muncul sebagai bidang kuasa kedua di Amerika Utara yang menyahkriminalisasikan dadah keras selepas negeri Oregon AS berbuat demikian pada November 2020.Wilayah Kanada diletakkan sebagai pusat krisis yang telah menyaksikan lebih 10,000 kematian akibat terlebih dos sejak mengisytiharkan kecemasan kesihatan awam pada 2016.Secara purata, kira-kira enam orang mati setiap hari akibat keracunan dadah toksik daripada populasi lima juta penduduk, mengatasi kematian akibat COVID- 19 pada permulaan wabak itu.Di seluruh negara jumlah kematian akibat dadah telah melebihi 30,000 kes. -AFP


Presiden Brazil bincang usaha damai dengan Zelensky dalam panggilan video

(Presiden Brazil Luiz Inacio Lula da Silva berkata perang tidak boleh menarik minat sesiapa/Foto AFP)

BRASILIA, 3 Mac - Presiden Brazil Luiz Inacio Lula da Silva semalam, memberitahu Presiden Ukraine Volodymyr Zelensky, bahawa beliau akan menggalakkan negara-negara bagi menyertai rundingan damai untuk tamatkan konflik antara Ukraine dan Rusia."Saya menegaskan semula pendirian dan keinginan negara untuk terlibat dengan negara lain dan mengambil bahagian dalam sebarang inisiatif untuk membina keamanan dan dialog bersama. Tiada siapa yang mahukan peperangan berlaku," kata Lula di Twitter selepas panggilan video dengan Zelensky.

(Presiden Brazil Luiz Inacio Lula da Silva menghadiri sarapan pagi bersama wartawan di Istana Planalto di Brasilia 12 Januari 2023. Foto REUTERS)

Lula akan membincangkan usaha damai dengan China semasa beliau melawat Beijing dan Rusia pada bulan hadapan, kata pejabatnya dalam satu kenyataan. Dikatakan Zelensky telah menjemput Lula untuk melawat Kiev."Kami membincangkan usaha diplomatik untuk membawa semula keamanan kepada Ukraine," tweet Zelensky. Zelensky turut berterima kasih kepada Lula atas undian Brazil yang memihak kepada resolusi PBB minggu lalu, bagi menggesa keamanan dan menuntut Moscow menarik balik tenteranya.Lula berkata Brazil menyokong resolusi tersebut bagi mempertahankan integriti wilayah Ukraine.Pemimpin Brazil itu telah menyokong beberapa negara yang boleh menjadi pengantara bagi negara-negara lain dalam penyelesaian kedamaian kepada perang.Lula telah menolak untuk memberikan Ukraine peluru artileri buatan Jerman yang dimiliki Brazil.Semasa lawatan ke Amerika Syarikat bulan lalu, Lula menggesa penyelesaian konflik menerusi rundingan serta penglibatan lebih banyak pemain global yang neutral.Ketika pencerobohan Rusia ke atas Ukraine mencecah usia setahun minggu lalu, Zelensky menggesa sidang kemuncak dengan pemimpin Amerika Latin dan berkata beliau bersedia meninggalkan Ukraine untuk menghadiri mesyuarat sedemikian.Dalam temu bual dengan majalah Time tahun lepas, ketika dia masih menjadi calon presiden, Lula berkata bahawa kedua-dua Presiden, Rusia Vladimir Putin dan Zelensky bertanggungjawab terhadap konflik itu. - REUTERS


Peguam bersalah bunuh isteri dan anak di kandang anjing

WASHINGTON, 3 Mac- Peguam terkemuka South Carolina Alex Murdaugh didapati bersalah membunuh isteri dan anak lelakinya pada 2021 dalam perbicaraan yang telah menarik perhatian global.Juri berbincang kurang tiga jam sebelum mendapati Alex Murdaugh, 54, bersalah atas dua pertuduhan membunuh pada akhir perbicaraan yang berlangsung selama enam minggu.Dia berdepan hukuman penjara 30 tahun hingga seumur hidup tanpa parol bagi setiap pertuduhan pembunuhan.Dia mengaku tidak bersalah membunuh isterinya, Maggie, dan anak bongsunya, Paul, dalam percubaan untuk menyembunyikan jenayah kewangan selama bertahun-tahun, yang dia sendiri telah akui di mahkamah, dengan menegaskan dia tidak akan  membahayakan keluarganya.Pada 7 Jun 2021, Paul dan ibunya dibunuh di kandang anjing di kawasan perburuan keluarga itu, dikenali sebagai Moselle.Selama 20 bulan selepas pembunuhan mereka, Alex Murdaugh memberitahu penguatkuasa undang-undang berulang kali yang dia tidak berada di kandang anjing pada petang itu, dan sedang tidur di rumah.Tetapi dalam video Snapchat yang dirakam oleh Paul hanya beberapa minit sebelum tembakan berlaku, suara defendan boleh didengari.Murdaugh mengakui dia telah berbohong, mengatakan ketagihannya selama bertahun-tahun terhadap ubat penahan sakit telah meletakkannya dalam keadaan paranoid. -REUTERS


Bangunan pencakar langit di Hong Kong terbakar

HONG KONG, 3 Mac- Sebuah bangunan pencakar langit yang sedang dalam pembinaan di sini terbakar.Jabatan Bomba Hong Kong berkata kebakaran tersebut turut menyebabkan ia merebak ke bangunan berhampiran."Kebakaran berlaku di tingkat atas bangunan tersebut."Api yang menyambar bangunan berhampiran berjaya dipadamkan. Penduduk terjejas dinasihatkan menutup pintu dan tingkap."Lebih 100 orang yang tinggal di kawasan berkenaan telah dipindahkan," katanya menerusi kenyataan.Punca kebakaran masih dalam siasatan. Tiada kemalangan jiwa dilaporkan.- REUTERS


Gempa Turkiye: Anjing tertimbus di sebalik runtuhan selama 23 hari ditemui selamat

ISTANBUL, 2 Mac - Seekor anjing berjaya diselamatkan selepas tertimbus di bawah runtuhan selama 23 hari berikutan kejadian gempa bumi di selatan Turkiye, bulan lalu.Anjing baka Husky bernama Aleks berjaya ditarik keluar dari timbunan konkrit dan serpihan bangunan berhampiran Antakya di wilayah Hatay di Turkiye dan dihantar ke persatuan perlindungan haiwan Haytap di bandar Antakya.Rakaman video agensi berita DHA menunjukkan penyelamat memanggil anjing terbabit sebelum mencapainya di antara runtuhan konkrit besar. Selepas pencarian selama sejam setengah, mereka berjaya menarik keluar anjing berkenaan dan menyatukannya semula dengan pemiliknya yang berada di tempat kejadian.Di dalam video yang tular, Aleks ketika ditemui kelihatan terkejut dan lemah diberi makanan dan air.Kisah menyelamatkan haiwan merupakan 'penawar' untuk negara yang dikejutkan dengan bencana alam terburuk dalam sejarah Turkiye.Anggota mencari dan menyelamat sebelum ini telah menyelamatkan ratusan haiwan peliharaan yang terperangkap di Antakya sebuah bandar paling terjejas akibat bencana itu.Gempa bumi itu mengorbankan lebih 45,000 orang  di Turkiye dan ribuan lagi di Syria, selain memusnahkan sepenuhnya ratusan ribu bangunan. - AFP

( Anjing baka Husky ditemukan selamat di bawah runtuhan selepas lebih tiga minggu gempa bumi melanda Turkiye/FOTO AFP)


Gempa bumi kuat gegar Kepulauan Vanuatu

SYDNEY, 3 Mac- Gempa bumi kuat bermagnitud 6.5 melanda Kepulauan Vanuatu pada awal pagi tadi.Menurut Kajian Geologi Amerika Syarikat (USGS), gempa berkenaan tidak membawa ancaman tsunami."Pusat gempa berada di bawah laut di luar pulau utama Espiritu Santo, kira-kira lima batu barat daya Port Olry, pada kedalaman 10 kilometer."Gegaran bermagnitud 5.4 turut melanda bawah tanah selepas gempa pertama itu," katanya menerusi kenyataan.Januari lalu, gempa bumi bermagnitud 7.0 melanda Espiritu Santo.Ia menyebabkan penduduk kampung melarikan diri ke kawasan lebih tinggi.Tiada kerosakan teruk susulan gempa terbabit. -AFP

(Foto Facebook U.S Geological Survey (USGS))


Menjelang 2035 lebih separuh penduduk dunia alami obesiti

LONDON, 2 Mac - Menjelang 2035 satu laporan baharu mendedahkan lebih separuh daripada penduduk dunia akan mengalami berat badan berlebihan atau obesiti.Menurut Atlas Persekutuan Obesiti Dunia 2023, organisasi itu meramalkan dalam tempoh 12 tahun akan datang dalam 51 peratus daripada penduduk dunia atau lebih empat bilion orang akan mengalami obesiti atau berat badan berlebihan.Presiden Persekutuan Obesiti Dunia, Louise Baur berkata, kadar obesiti meningkat dengan cepat terutamanya dalam kalangan kanak-kanak dan di negara berpendapatan rendah.Baur menyifatkan data itu sebagai 'amaran jelas' dan menggesa penggubal dasar perlu bertindak mulai sekarang untuk mengelakkan keadaan bertambah buruk.Menyifatkan data itu sebagai "amaran jelas", Presiden Persekutuan Obesiti Dunia, Louise Baur, berkata bahawa penggubal dasar perlu bertindak sekarang untuk mengelakkan keadaan bertambah buruk."Amat membimbangkan untuk melihat kadar obesiti meningkat paling cepat dalam kalangan kanak-kanak dan remaja."Kerajaan dan penggubal dasar di seluruh dunia perlu melakukan semua yang mereka mampu untuk mengelak menyalurkan kos kesihatan, sosial dan ekonomi kepada generasi muda," katanya dalam satu kenyataan.

Lebih membimbangkan, laporan itu mendapati obesiti kanak-kanak boleh lebih daripada dua kali ganda daripada paras 2020, kepada 208 juta lelaki dan 175 juta perempuan menjelang 2035.Bagaimanapun, penulis berkata mereka tidak menyalahkan individu, tetapi menyeru tumpuan kepada faktor masyarakat, alam sekitar dan biologi yang terlibat dalam keadaan itu.Laporan itu menggunakan indeks jisim badan (BMI) untuk penilaiannya, nombor yang dikira dengan membahagikan berat badan seseorang dalam kilogram dengan ketinggian mereka.Pada 2020, 2.6 bilion orang termasuk dalam kategori berat badan berlebihan atau obesiti iaitu 38 peratus daripada populasi dunia. Garis panduan Pertubuhan Kesihatan Sedunia, skor BMI melebihi 25 adalah berat badan berlebihan dan lebih 30 adalah obes.Hampir semua negara dijangka menyaksikan peningkatan terbesar dalam obesiti pada tahun-tahun akan datang adalah negara berpendapatan rendah atau sederhana di Asia dan Afrika menurut laporan itu lagi.Pada minggu hadapan, data itu akan dibentangkan kepada penggubal dasar dan negara anggota Pertubuhan Bangsa-Bangsa Bersatu (PBB). - REUTERS


Hapus perkampungan Huwara, AS selar kenyataan Israel

AMERIKA SYARIKAT, 3 Mac- Amerika Syarikat (AS) menyelar kenyataan Menteri Kewangan Israel untuk menghapuskan perkampungan Huwara di Palestin.Jurucakap Jabatan Negara Ned Price menyifatkan tindakan Israel itu sebagai tidak bertanggungjawab dan menjijikan."Perdana Menteri Israel dan pegawai kanan yang lain digesa membantah kenyataan tersebut," katanya kepada pemberita di sini.Terdahulu, Menteri Kewangan Bezalel Smotrich berkata Huwara harus dihapuskan selepas keganasan yang meletus susulan insiden terbabit.Polis Israel sebelum ini telah menahan 10 individu kerana disyaki terlibat dalam serangan Huwara yang menyebabkan seorang rakyat Palestin dibunuh.Ini berikutan serangan senjata api Palestin yang membunuh dua warga Israel. - REUTERS


PM Greece dakwa tragedi kereta api punca kecuaian manusia

(Nahas kereta api paling mengerikan dalam sejarah negara kata Perdana Menteri Greece, Kyriakos Mitsotakis/FOTO AFP)

ATHENS, 2 Mac - Faktor kecuaian manusia mungkin menjadi punca kepada nahas membabitkan dua kereta api penumpang dan kargo bertembung di Tempi, berhampiran bandar Larissa, tengah Greece.Perdana Menteri Greece, Kyriakos Mitsotakis memaklumkan perkara itu melalui dalam satu perutusan yang disiarkan di sebuah televisyen selepas beliau melawat lokasi kejadian.Malah, beliau menyifatkan insiden itu sebagai `nahas kereta api paling mengerikan dalam sejarah negara’.Mitsotakis berjanji akan menyiasat insiden itu secara terperinci.Sekurang-kurangnya 43 maut dan 80 lagi cedera apabila kereta api penumpang membawa lebih 350 orang bertembung dengan sebuah kereta api kargo di Greece. Kejadian itu menyebabkan beberapa gerabak kereta api tergelincir dari landasan sehingga memerangkap penumpang di dalamnya.   Tragedi itu berlaku selepas kereta api penumpang dalam perjalanan dari Athens ke Thessalonoki, bertembung dengan api kargo dari Thessaloniki ke Larissa.Media melaporkan Menteri Pengangkutan Greece, Kostas Karamanlis meletak jawatan beberapa jam selepas nahas itu berlaku.Selepas beberapa jam nahas itu berlaku, ketua setesen bandar Larissa ditahan dan lelaki berusia 59 tahun itu didakwa atas pertuduhan kecuaian sehingga menyebabkan kematian.Susulan nahas kereta api itu, kerajaan Greece mengisytiharkan tiga hari berkabung.Sementara itu, jabatan bomba Greece memaklumkan, seramai 57 mangsa masih sedang menerima rawatan di hospital termasuk enam di unit rawatan rapi (ICU). – AFP

Kyriakos Mitsotakis melawat lokasi kejadian nahas kereta api di Lembah Tempi, berhampiran Larissa di Greece/FOTO AFP


Taiwan dakwa 21 pesawat China ceroboh ruang udara kali kedua

TAIPEI, 2 Mac - Taiwan mendakwa sebanyak 21 pesawat tentera udara China menceroboh ruang udara negara itu dalam tempoh 24 jam lalu, yang disifatkan sebagai kempen tekanan dan gertakan tentera China yang berterusan.Kementerian Pertahanan Taiwan dalam satu kenyataan memaklumkan pesawat Beijing berkenaan terbang di kawasan pertahanan udaranya buat kali kedua. Taiwan mengadu bahawa sejak tiga tahun lalu, peningkatan aktiviti ketenteraan China berhampiran pulau itu semakin ketara, dalam Beijing untuk menegaskan tuntutan kedaulatannya di kepulauan terbabitKementerian Pertahanan Taiwan berkata, sebanyak 17 pejuang J-10 dan empat pejuang J-16, terbang ke sudut barat daya zon pengenalan pertahanan udara Taiwan hari ini manakala 19 pesawat dikesan di kawasan sama semalam.Menurut kementerian itu, J-10, model pejuang lama yang mula beroperasi dua dekad lalu, terbang lebih dekat ke pantai China berbanding Taiwan, manakala J-16, pesawat pejuang yang lebih baru lagi maju, terbang di kawasan di timur laut Taiwan.Semalam, Kementerian Pertahanan Taiwan melaporkan 19 pesawat China terbang di zon pertahanan udara negara itu, disusuli penerbangan 21 pesawat pada hari ini. – REUTERS

(Jet pejuang J-10 ketika membuat persembahan semasa Pameran Penerbangan dan Aeroangkasa Antarabangsa China ke-10 di Zhuhai, wilayah Guangdong 11 November 2014/FOTO REUTERS)


Korea Utara arah buka lebih banyak tanah ladang, tingkat pengeluaran makanan

(Kim Jong Un melawat Ladang Rumah Hijau sayur-sayuran dan tapak pokok di Kyongsong County, Wilayah Hamgyong Utara pada 4 Disember 2019/FOTO REUTERS)

PYONGYANG, 2 Mac - Pemimpin Korea Utara Kim Jong Un menggesa penambahbaikan infrastruktur dan pembukaan tanah ladang untuk meningkatkan pengeluaran makanan, kata media kerajaan hari ini, di tengah-tengah amaran krisis makanan yang akan berlaku. Kim memberi arahan untuk merombak sistem pengairan, membina mesin pertanian moden dan mewujudkan lebih banyak tanah yang boleh diusahakan ketika beliau menyempurnakan mesyuarat pleno ketujuh yang dianjurkan Jawatankuasa Pusat Parti Pekerja semalam. Mesyuarat yang bermula Ahad lalu itu membincangkan situasi "mendesak" untuk meningkatkan sektor pertanian. Korea Selatan memberi amaran tentang krisis makanan yang semakin memburuk di Korea Utara, termasuk peningkatan kematian akibat kebuluran baru-baru ini di beberapa wilayah. Ekonomi Korea Utara menjunam susulan banjir dan taufan, sekatan ke atas program nuklear dan peluru berpandunya, serta kemerosotan mendadak perdagangan dengan China berikutan penutupan pintu sempadan dan sekatan akibat COVID-19. - Reuters

(Pemimpin Korea Utara Kim Jong Un menghadiri majlis pecah tanah untuk Ladang Rumah Hijau Kangdong di Pyongyang pada 15 Februari lalu/FOTO REUTERS)


SpaceX hantar empat kru ke stesen angkasa untuk Nasa

CAPE CANAVERAL, 2 Mac - Syarikat roket Elon Musk SpaceX menghantar empat kru ke Stesen Angkasa Antarabangsa (ISS) pada awal Khamis, dengan angkasawan Rusia dan angkasawan Emiriah Arab Bersatu (UAE) menyertai dua anak kapal Nasa.Kenderaan pelancar SpaceX, yang terdiri daripada roket Falcon 9 dengan kapsul Crew Dragon yang dikendalikan secara sendiri dipanggil Endeavour, berlepas pada 12.34 pagi waktu tempatan dari Pusat Angkasa Kennedy di Cape Canaveral, Florida.Siaran langsung dari web Nasa menunjukkan kapal angkasa setinggi 25 tingkat itu berangkat dari menara pelancaran sambil sembilan enjinnya mengeluarkan wap yang berkepul-kepul bersama bola api merah yang menerangi langit awal pagi.Pelancaran dibuat selepas 72 jam ia ditangguhkan pada saat akhir hari Isnin susulan masalah teknikal pada aliran cecair pencucuh yang digunakan untuk membantu menghidupkan enjin kapal angkasa.Kira-kira sembilan minit selepas pelancaran pada Khamis, bahagian atas roket itu menghantar Crew Dragon ke orbit ketika ia menembusi angkasa dengan kelajuan 20 kali ganda berbanding kelajuan bunyi.

Sementara itu, penggalak Falcon peringkat bawah yang boleh diguna semula, terbang sendiri kembali ke Bumi dan mendarat dengan selamat di atas kapal pemulihan, yang digelar "Just Read the Instructions," di Atlantik.Sejurus selepas kapsul itu mencapai orbit, seorang pengurus kawalan misi SpaceX kedengaran berseloroh melalui radio kepada kru: "Jika anda menikmati perjalanan anda, jangan lupa untuk memberikan kami lima bintang."Komander anak kapal, angkasawan Nasa Stephen Bowen, membalas melalui radio, "Kami ingin mengucapkan terima kasih atas perjalanan hebat ke orbit hari ini."Perjalanan mengambil masa hampir 25 jam dengan pendaratan dijangka kira-kira pukul 1.15 pagi waktu tempatan pada Jumaat.Misi sains selama enam bulan kru tersebut merangkumi kira-kira 200 eksperimen dan demonstrasi teknologi, daripada penyelidikan mengenai pertumbuhan sel manusia di angkasa hingga mengawal bahan mudah terbakar dalam mikrograviti. - Reuters


Penduduk Turkiye tetap mengundi pada 14 Mei

(Presiden Turkiye Recep Tayyip Erdogan keluar dari bilik mengundi di pusat mengundi di Istanbul pada 1 November 2015/FOTO Fail AFP)

ISTANBUL, 2 Mac - Presiden Recep Tayyip Erdogan pada Rabu menolak untuk menangguhkan pilihan raya selepas gempa bumi kuat yang menyebabkan puluhan ribu penduduk terkorban, dengan menyatakan ia tetap diadakan pada 14 Mei.“Penduduk Turkiye akan melakukan apa yang diperlukan pada 14 Mei ini,” katanya kepada penggubal undang-undang pada sidang parlimen di Ankara.Pemimpin Turkiye itu sebelum ini mencadangkan mengadakan pilihan raya pada 14 Mei sekali gus mengekalkan kerajaannya yang berteraskan Islam sehingga 2028.Namun selepas gempa bumi kuat yang mengorbankan lebih 45,000 nyawa di Turkiye, wujudnya keraguan sama ada pengundian itu boleh diteruskan seperti yang dirancang sebelum ini.Bulan lalu, Erdogan mengumumkan perintah darurat selama tiga bulan di 11 wilayah terjejas gempa itu, dan kawasan berkenaan masih mengalami gempa susulan yang mungkin menyebabkan sukar untuk kempen pilihan raya diadakan di situ. - AFP

(Erdogan dengan Ketua Parti Nasionalis MHP bergambar bersama anggota pasukan penyelamat di bencana Turkiye di Adiyaman pada 27 Februari lalu/FOTO AFP)


Costa Rica dan Ecuador meterai perjanjian perdagangan

(Presiden Costa Rica Rodrigo Chaves dan rakan sejawatannya dari Ecuador, Guillermo Lasso / AFP)

SAN JOSE, 2 Mac- Presiden Costa Rica Rodrigo Chaves dan rakan sejawatannya dari Ecuador, Guillermo Lasso menandatangani perjanjian perdagangan antara kedua-dua negara pada Rabu di San Jose.Perjanjian tersebut adalah satu persetujuan ke arah "jalan perdagangan terbuka" dalam menghadapi kecenderungan perlindungan, kata Chaves.Perjanjian itu memberi tumpuan kepada eksport barangan, serta memudahkan perbincangan mengenai amalan terbaik untuk isu berkaitan jantina dalam perdagangan, hak pekerja, alam sekitar dan tanggungjawab korporat, menurut kenyataan presiden Ecuador.Menurut Chaves, perjanjian itu adalah bukti perkongsian ideal bahawa sektor swasta harus menjana kekayaan bersama-sama dengan sektor awam."Apa yang kami tandatangani hari ini ibarat situasi menang-menang, bermakna lebih banyak Costa Rica di Ecuador dan lebih banyak Ecuador di Costa Rica," kata Guillermo Lasso sambil memuji perjanjian perdagangan itu akan membuka peluang pekerjaan dibawa ke negaranya.Pelan itu akan menawarkan akses keutamaan kepada 97% daripada eksport Ecuador ke Costa Rica, termasuk kertas, tekstil dan produk perikanan, menurut satu kenyataan daripada presiden Ecuador.Produk Costa Rica yang dilindungi di bawah perjanjian itu termasuk bahan mentah seperti keluli dan besi, bersama dengan bekalan perubatan. -AFP

(Presiden Costa Rica Rodrigo Chaves dan rakan sejawatan dari Ecuador, Guillermo Lasso / AFP)


Lelaki bawa bahan letupan ke dalam kapal terbang ditahan FBI

(Suspek, Mark Muffley sedang mengusung dua beg dikesan melalui kamera litar tertutup di Lapangan Terbang Antarabangsa Lehigh Valley / TWITTER)

NEW YORK, 2 Mac- FBI telah menahan seorang lelaki yang didakwa cuba membawa bahan letupan ke dalam kapal terbang di Pennsylvania, kata pihak berkuasa AS hari ini.Bom itu ditemui oleh kakitangan Pentadbiran Keselamatan Pengangkutan (TSA) pada Isnin, selepas beg milik lelaki itu menghidupkan penggera di Lapangan Terbang Antarabangsa Lehigh Valley di bandar Allentown, kata agensi persekutuan itu dalam satu kenyataan.Satu bahagian lapangan terbang, yang terletak kira-kira 100 batu (160 kilometer) barat New York, telah dipindahkan sebagai langkah berjaga-jaga, kata TSA.“FBI dan juruteknik bom megesahkan bahawa barang itu sememangnya alat letupan hidup,” kata jurucakap TSA Lisa Farbstein di Twitter.Bahan letupan itu, menurut pemfailan mahkamah, adalah bungkusan bulat bahan seperti serbuk yang dibalut dengan bungkus plastik, dengan fius dipasang dan tersembunyi di dalam lapisan beg.Pakar tempatan mengesahkan "bahan itu mempunyai kekuatan seperti bunga api gred komersial," kata pemfailan mahkamah, yang diterbitkan oleh laman media Axios.Beg itu juga mengandungi tin gas, dua alur keluar kuasa yang dilekatkan bersama, dan paip dengan "sisa serbuk putih" di atasnya.Suspek, dikenali sebagai Mark Muffley, meninggalkan lapangan terbang selepas menyedari namanya dipanggil ke meja keselamatan, namun akhirnya ditahan di rumahnya.-AFP

(Suspek, Mark Muffley dikesan melalui kamera litar tertutup Lapangan Terbang Antarabangsa Lehigh Valley / TWITTER)


Putera Harry dan isterinya hilang rumah milik diraja

(Putera Harry dan isterinya Meghan / AFP)

LONDON, 1 Mac- Putera Harry dan isterinya Meghan telah diminta mengosongkan Frogmore Cottage, rumah di dalam kawasan estet King Charles's Windsor Castle yang mereka gunakan ketika berada di Britain, kata jurucakap pasangan itu pada Rabu.Sebelum ini, akhbar The Sun melaporkan kediaman itu telah ditawarkan oleh raja kepada abangnya, Putera Andrew.Keputusan Charles dibuat susulan pendedahan buruk pasangan itu mengenai bapa Harry, abangnya Putera William dan kerabat diraja lain dalam memoirnya baru-baru ini, menerusi dokumentari Netflix dan beberapa siri wawancara TV, kata tabloid itu."Kami boleh mengesahkan Duke dan Duchess of Sussex telah diminta untuk mengosongkan kediaman mereka di Frogmore Cottage," kata jurucakap Harry dan Meghan.Putera Andrew, adik lelaki Raja Charles, terpaksa berhenti daripada peranan diraja kerana hubungannya dengan pesalah seks A.S. Jeffrey Epstein yang disabitkan kesalahan. Akhbar itu melaporkan bahawa Andrew mahu tinggal di rumahnya sekarang daripada berpindah ke Frogmore Cottage.Istana Buckingham berkata ia tidak akan mengulas mengenai laporan itu. Sumber diraja berkata sebarang perbincangan sedemikian akan menjadi urusan keluarga peribadi.Harry dan Meghan berpindah ke Frogmore Cottage di dalam kawasan estet Windsor Castle di sebelah barat London selepas perkahwinan mereka pada 2018.Selepas berundur daripada tugas diraja pada 2020, mereka berpindah ke California untuk menempa kehidupan dan kerjaya baharu, tetapi Frogmore Cottage kekal sebagai pangkalan British mereka.Pasangan itu juga bersetuju untuk membayar balik 2.4 juta pound (AS$2.9 juta) wang pembayar cukai yang dibelanjakan untuk mengubah suai kediaman tersebut.Sepupu Harry, Eugenie, anak perempuan Andrew, dan suaminya diberi hak untuk mendiami hartanah tersebut selepas pasangan itu berhijrah ke Amerika Syarikat, tetapi akhbar The Sun berkata mereka telah berpindah.Harry dan Meghan jarang pulang ke Britain sejak mereka berhijrah ke A.S., tetapi tetap mendiami Frogmore dalam setiap lawatannya ke britain, seperti untuk perayaan Jubli Platinum mendiang Ratu Elizabeth tahun lalu.Hubungan antara pasangan itu dan ahli keluarga yang lain menjadi lebih renggang sejak itu, berikutan kritikan pedas terhadap kerabat diraja dan pembantu mereka dalam bukunya "Spare", yang memecahkan rekod jualan.Perselisihan pendapat telah menimbulkan keraguan besar sama ada Harry akan menghadiri pertabalan bapanya pada bulan Mei. -AFP


Argentina bergelap

(Seorang pengusaha farmasi di Buenos Aires terpaksa menutup sementara  operasi perniagaannya gara-gara gangguan bekalan elektrik / AFP)

BUENOS AIRES, 2 Mac- Beberapa wilayah di Argentina mengalami gangguan bekalan elektrik sekali gus menyebabkan berkuta-juta isi rumah bergelap.Selain melumpuhkan operasi industri gangguan bekalan elektrik turut menyebabkan pengangkutan awam tergendala.Wilayah yang paling terjejas, sudah tentu ibu negara iaitu Buenos Aires.Tambah perit, gangguan berlaku ketika suhu musim panas semakin meningkat.Bekalan elektrik kembali pulih sekitar pukul 6.00 petang dengan sistem metro dan perkhidmatan awam dipulihkan secara beransur-ansur.Laporan gangguan pertama dilaporkan pada pukul 4.00 petang, dengan lampu isyarat tidak berfungsi dan stesen metro Buenos Aires dalam kegelapan.Timbalan Setiausaha Tenaga Argentina Santiago Yanotti memberitahu rangkaian C5N bahawa permintaan tenaga telah melonjak disebabkan oleh suhu yang tinggi. Di Buenos Aires, suhu 36 darjah Celsius dicatatkan pada hari Rabu.Gangguan tenaga dipercayai berpunca daripada kebakaran di padang berhampiran talian kapasiti tinggi yang disambungkan ke loji kuasa nuklear Atucha 1, kata Yanotti.Loji itu kemudiannya dihentikan sementara sebagai langkah berjaga-jaga, namun akhirnya mencetuskan masalah yang meluas di seluruh negara, kata pihak berkuasa nuklear negara Nucleoelectrica.Tiada data rasmi mengenai jumlah isi rumah yang terjejas, tetapi sumber kerajaan memberitahu AFP bahawa wilayah Cordoba, Santa Fe dan Mendoza bersama Buenos Aires mengalami gangguan. -AFP

(Pengguna perkhidmatan metro terpaksa menunggu sehingga bekalan elektrik kembali pulih / AFP)


Licik guna media sosial perdaya mangsa, pedofilia berusia 31 tahun akhirnya dicekup

MONTREAL, 2 Mac- Seorang lelaki berusia 31 tahun menghadapi 96 pertuduhan berkaitan serangan seksual dan penderaan kanak-kanak yang disasarkannya menggunakan platform media sosial, kata polis Kanada pada Rabu.Polis turut menambah, mereka percaya terdapat lebih ramai mangsa.Daniel Langdon, didakwa dengan 39 pertuduhan melakukan serangan seksual, juga disyaki menghasilkan dan memiliki pornografi kanak-kanak, kata polis Toronto dalam satu sidang akhbar."Umur mangsa adalah dalam kalangan tujuh hingga 17 tahun dan jenayah tersebut didakwa berlaku antara April 2021 dan Februari tahun ini," kata detektif Vijay Shetty kepada pemberita.Mangsa yang tinggal di bahagian berlainan wilayah Ontario, dipercayai menjadi sasaran dengan menggunakan aplikasi internet seperti Snapchat, Instagram, TikTok dan Twitter.Langdon, yang digambarkan sebagai sangat aktif di media sosial, "menggunakan beberapa nama pengguna dan alamat e-mel di pelbagai platform media sosial dan dalam beberapa kes mengubah imejnya untuk kelihatan lebih muda," kata Shetty.Semasa pemeriksaan di rumah Langdon, polis menemui pornografi kanak-kanak dan bukti yang menunjukkan bahawa Langdon telah menyerang secara seksual seorang kanak-kanak berumur tujuh tahun di sebuah taman di Toronto.Suspek telah pun didakwa memiliki pornografi kanak-kanak setakat 2016, dan dilarang melawat taman awam atau berhubung dengan sesiapa di bawah umur 16 tahun.Langdon telah ditangkap pada 7 Februari lalu.- AFP


Had masa skrin TikTok untuk pengguna muda akan diperkenal

PARIS, 2 Mac- TikTok pada Rabu akan memperkenalkan had masa skrin harian automatik selama satu jam untuk akaun milik bawah 18 tahun, memandangkan platform media sosial itu berdepan kritikan berhubung ketagihannya dalam kalangan pengguna muda.Remaja perlu memasukkan kod laluan untuk terus menonton selepas 60 minit dan mereka yang berumur bawah 13 tahun memerlukan ibu bapa atau penjaga untuk menetapkan atau memasukkan kod laluan untuk memberikan 30 minit tambahan, kata TikTok.Perkongsian aplikasi itu dalam bentuk video pendek berkata, perubahan itu akan dilaksanakan "dalam minggu akan datang".Jika akses orang muda kepada TikTok adalah melalui akaun pasangan keluarga, ibu bapa boleh menetapkan masa skrin maksimum untuk anak mereka, tambah TikTok.Ciri baharu itu menambah kepada langkah sedia ada untuk mengawal masa skrin orang muda seperti gesaan yang diperkenalkan tahun lepas.Bagaimanapun, laman media sosial China itu berdepan kritikan mengenai kanak-kanak berumur antara empat hingga 18 tahun menghabiskan masa dengan menonton video berdasarkan citarasa dan algoritma mereka.Menurut kajian terbaru oleh aplikasi kawalan ibu bapa Qustodio, kanak-kanak di bawah umur menghabiskan purata satu jam dan 47 minit menerusi aplikasi TikTok setiap hari pada tahun 2022.Rumah Putih telah memberi agensi persekutuan Amerika Syarikat (AS) 30 hari untuk mengalih keluar aplikasi itu daripada peranti keluaran kerajaan dan Kanada telah melaksanakan langkah yang sama.- AFP


Taufan Judy membadai Vanuatu

PORT VILA, 1 Mac- Taufan Judy yang melanda negara Pasifik Selatan, Vanuatu telah mengakibatkan pokok-pokok tumbang dan laluan jalan raya terputus.Ia susulan angin kencang dan hujan lebat yang berterusan.Dengan kelajuan angin sehingga 200 kilometer sejam, pegawai tindak balas bencana tempatan berkata taufan itu telah melepasi ibu kota Port Vila sebelum meningkat menjadi ribut tahap empat.Setakat ini, tiada kerosakan atau kecederaan yang dilaporkan tetapi Pejabat Pengurusan Bencana Kebangsaan Vanuatu mengeluarkan amaran merah dan memberitahu penduduk untuk kekal di rumah.

Gereja dan bangunan rasmi diperuntukkan sebagai pusat pemindahan sementara jika diperlukan.Populasi Vanuatu seramai 320,000 tidak asing dengan ribut kuat tetapi Taufan Judy adalah yang paling kuat setakat ini."Pokok-pokok tumbang dan mana-mana pokok yang masih berdiri mungkin akan kehilangan semua daun dan dahannya."Ia telah melalui seluruh Vanuatu," kata pegawai UNICEF tempatan, Rebecca Olul.


Lelaki sesat dalam hutan 31 hari ditemukan selamat

(Mangsa (tengah) berjalan bersama abang dan adiknya selepas diselamatkan/Reuters)

LA PAZ, 1 Mac- Seorang lelaki yang sesat di dalam hutan Amazon selama 31 hari ditemukan selamat oleh pasukan penyelamat pada Sabtu.Jhonattan Acosta, petani koko berusia 30 tahun, tersesat di hutan Baures-Beni pada 25 Januari ketika memburu bersama rakan-rakannya.Menurut media tempatan, Acosta kehilangan berat badan sehingga kira-kira 17 kilogram.Lelaki itu memberitahu bahawa dia bertarung nyawa dengan memakan serangga dan cacing, selain minum air hujan serta air kencing untuk terus hidup."Saya sentiasa berdoa supaya hujan turun. Jika tidak, saya tak tahu bagaimana untuk terus hidup, malah saya digigit pelbagai spesis serangga dan haiwan sepanjang malam."Ia sukar dipercayai. Saya tidak percaya bahawa orang masih mencari saya," kata Acosta.Acosta berkemungkinan menjadi individu paling lama hilang di Amazon, jika kes kehilangannya itu disahkan pihak berkuasa.Sebelum ini, pengembara warga Israel, Yossi Ghinsberg dilaporkan terselamat selepas terperangkap selama tiga minggu di Amazon pada 1981.Kes yang terkenal di Bolivia itu turut jadikan filem berjudul 'Jungle', yang dibintangi Daniel Radcliffe.Sementara itu, seorang juruterbang, Antonio Sena, dilapor berjaya diselamatkan selepas 38 hari hilang di Amazon akibat terbabit dalam nahas pesawat, pada 2021.Selain itu, dua beradik berusia tujuh dan sembilan tahun turut dilaporkan berjaya diselamatkan selepas hilang selama 25 hari di hutan berkenaan. -AFP

(Mangsa ditemu ramah media di sebuah hospital di La Asunta ketikamenerima rawatan/Reuters)


Helikopter bawa pesakit hilang di Filipina

(Foto FB Pamas Mission (Philippine Adventist Medical Aviation Services))

MANILA, 1 Mac- Sebuah helikopter perkhidmatan perubatan yang membawa lima individu termasuk seorang pesakit yang dalam perjalanan ke sebuah hospital di Filipina dilapor hilang, hari ini.

Usaha mengesan pesawat milik Philippine Adventist Medical Aviation Services (PAMAS) itu sedang giat dilakukan.

Pihak Berkuasa Penerbangan Awam Filipina (CAAP) berkata, pesawat berkenaan berlepas pagi tadi dari Kepulauan Mangsee menuju ke sebuah hospital di Palawan.PAMAS merupakan sebuah organisasi swasta yang menyediakan perkhidmatan pemindahan perubatan di Palawan, pulau selatan Mindanao dan pulau utama Luzon.Kurang dua minggu lalu, sebuah pesawat Cessna yang membawa empat individu termasuk dua warga Australia, terhempas di gunung berapi aktif di tengah Filipina. Keempat-empat mangsa meninggal dunia. -AFP


Kemboja nafi jangkitan selesema burung sesama manusia

PHNOM PENH,1 Mac- Jabatan Kawalan Penyakit Berjangkit Kemboja (CDC) Kemboja menafikan dakwaan terdapat penularan selesema burung (H5N1) daripada manusia ke manusia, susulan kes jangkitan virus itu yang melibatkan sebuah keluarga di wilayah Prey Veng, baru-baru ini.Pertubuhan Kesihatan Sedunia (WHO) menyuarakan kebimbangan selepas seorang kanak-kanak perempuan berusia 11 tahun yang dijangkiti selesema burung meninggal dunia pada Rabu, manakala bapanya disahkan positif dua hari kemudian.CDC Kemboja berkata, bapa berusia 49 tahun itu tidak mempunyai simptom dan telah pun pulih serta sudah dibenarkan keluar dari hospital."Siasatan menunjukkan bahawa kedua-dua mereka dijangkiti daripada burung. Tiada penularan antara bapa dan anak perempuan ditemukan," kata CDC.Jelas pihak itu, manusia jarang dijangkiti selesema burung, tetapi apabila dijangkiti, ia biasanya disebabkan oleh sentuhan langsung dengan burung yang menghidap penyakit tersebut.Untuk rekod, WHO memaklumkan, kira-kira 900 kes selesema burung disahkan menjangkiti manusia dengan lebih 450 kematian dicatatkan.Selesema burung merupakan salah satu wabak global paling teruk yang mula menular sejak akhir 2021 dengan sejumlah puluhan ribu ayam dimusnahkan, burung liar mati dalam jumlah yang besar dan jangkitan beberapa mamalia meningkat. -AFP

(Pihak berkuasa kesihatan Kemboja berkata tiada penularan selesema burung daripadamanusia ke manusia dalam kes seorang bapa dan anak perempuanyang dijangkiti virus itu/AFP)


Pelancaran satelit Starlink cetus fenomena cahaya

UNITED KINGDOM, 1 Mac- Pelancaran satelit Starlink ke orbit milik syarikat aero angkasa, SpaceX mencetuskan fenomena cahaya di ruang langit United Kingdom pada Isnin.Pemandangan tersebut dapat dilihat penduduk di Kepulauan Turks dan Caicos, sekitar pukul 6.20 petang. SpaceX memberitahu, sebanyak 21 buah satelit Starlink "V2 mini" berlepas dari Stesen Angkatan Angkasa Canaveral di Florida pada hari berkenaan, pukul 6.13 petang. -AFP


FBI syak kebocoran makmal di Wuhan, punca penularan COVID-19

WASHINGTON, 1 Mac- Pandemik COVID-19 yang melanda dunia berkemungkinan besar berpunca daripada insiden di makmal Wuhan, China.Kenyataan tersebut disuarakan Pengarah Biro Penyiasatan Persekutuan (FBI), Christopher Wray."FBI telah lama menilai asal-usul wabak itu, kemungkinan besar potensinya berpunca daripada insiden di makmal Wuhan," kata Wray dalam temu bual dengan Fox News.Komen itu dibuat selepas laporan awal minggu ini mengatakan Jabatan Tenaga Amerika Syarikat telah menentukan bahawa kebocoran dari makmal China adalah sebab paling kukuh penularan wabak COVID-19.Bagaimanapun, agensi lain dalam komuniti perisikan Amerika percaya virus itu muncul secara semula jadi di dunia.Dalam wawancara itu, Wray juga menuduh kerajaan China cuba menghalang usaha AS untuk menyiasat punca wabak itu."Kerajaan China telah melakukan yang terbaik untuk cuba menggagalkan dan mengelirukan kerja di sini, kerja yang kami lakukan, kerja yang kerajaan AS dan rakan kongsi asing rapat kami lakukan," tambah Wray.

Pegawai di China menafikan sekeras-kerasnya dakwaan itu, menyifatkannya sebagai kempen fitnah terhadap Beijing.Komuniti saintifik melihat ia adalah perkara penting untuk menentukan asal-usul wabak berbahaya itu sekali gus dalam memerangi dan mencegah wabak itu daripada terus menular dalam kalangan masyarakat global.-AFP


Lawatan Macron ke Afrika Tengah, pertingkat hubungan diplomatik

PARIS, 1 Mac- Presiden Perancis, Emmanuel Macron memulakan lawatan ke Afrika Tengah hari ini dalam usaha mempertingkat hubungan diplomatik selain untuk menguji hubungan baharu dengan benua itu, ketika sentimen anti-Perancis memuncak di beberapa bekas tanah jajahan.Gabon akan menjadi destinasi pertama Macron untuk sidang kemuncak alam sekitar, sebelum menuju ke Angola kemudian Republik Congo dan akhirnya negara jiran Republik Demokratik Congo.Lawatan Macron ke negara benua Afrika ini diadakan ketika wujud kebimbangan terhadap pengaruh Rusia yang semakin meningkat di ibu negara, Paris, di samping perebutan jawatan China, yang telah kelihatan selama beberapa tahun.Di Gabon, beliau akan menghadiri Sidang Kemuncak Satu Hutan mengenai pemeliharaan hutan di seluruh dunia, termasuk di sepanjang lembangan Sungai Congo yang luas.Hutan Afrika Tengah meliputi 1.62 juta kilometer persegi (lebih daripada 625,000 juta batu persegi), merupakan kawasan penyerapan karbon kedua terbesar di planet ini selepas Amazon.Mereka juga merupakan rumah kepada kepelbagaian biodiversiti termasuk gajah hutan dan gorila serta tapak lokasi bagi penempatan awal manusia.Khazanah alam itu bagaimanapun menghadapi ancaman seperti pemburuan haram, penebangan hutan untuk industri kelapa sawit dan getah, pembalakan haram dan eksploitasi mineral.

Macron menyeru dalam ucapannya mengenai dasar Afrika-Perancis pada Isnin, agar tanggungjawab bersama perlu digalas semua pihak termasuk menangani isu iklim global.-AFP


Kereta api bertembung di Greece, 29 maut dan 85 cedera

ATHENS, 1 Mac- Sekurang-kurangnya 29 maut dan 85 cedera dalam satu insiden pertembungan dua kereta api di bandar Greece, Athens dan Thessaloniki pada lewat malam tadi.Berita tersebut disahkan pegawai bomba tempatan dan memaklumkan kerja menyelamat masih diteruskan.“Setakat ini, 29 orang telah ditemui mati dan 85 orang cedera dan mereka telah dihantar ke hospital untuk menerima rawatan," jelas jurucakap perkhidmatan bomba itu.Tiga gerabak kereta api terkeluar dari landasan berdekatan bandar Larissa selepas perlanggaran itu berlaku.Dua kereta api berkenaan dilaporkan masing-masing membawa muatan kargo dan satu lagi membawa 350 penumpang.

Menurut stesen televisyen awam ERT, beberapa individu terperangkap dalam gerabak yang tumbang itu selain mengakibatkan satu kereta terbakar.Media tempatan turut memaklumkan seramai 40 anggota bomba dikerah ke lokasi kejadian dengan sokongan 30 buah ambulans.Gabenor wilayah itu, Kostas Agorastos mengumumkan bahawa lebih daripada 250 penumpang dipindahkan ke Thessaloniki dengan bas."Malangnya, jumlah yang cedera dan maut mungkin tinggi," tambah Kostas.Penumpang dan mangsa tragedi, Lazos berkongsi momen ngeri itu kepada media, menyatakan bahawa pengalaman itu sangat mengejutkan.“Saya tidak cedera tetapi saya berlumuran darah daripada orang lain yang cedera berhampiran saya,” katanya.-AFP


Parlimen Eropah larang kakitangan guna TikTok

BRUSSELS, 1 Mac- Parlimen Eropah mengharamkan aplikasi TikTok pada telefon kakitangan mereka atas faktor keselamatan susulan kebimbangan yang semakin meningkat mengenai siapa yang mengakses data penggunanya.Larangan tersebut turut terpakai untuk peranti peribadi yang dimuatkan e-mel parlimen dan akses rangkaian.Presiden Parlimen, Roberta Metsola, dan Setiausaha Agung, Alessandro Chiocchetti memberitahu, TikTok tidak boleh digunakan atau dipasang pada peranti kakitangan seperti telefon bimbit, tablet atau komputer riba mulai 20 Mac depan.Nota arahan terbabit dihantar kepada kira-kira 8,000 kakitangan institusi itu.Suruhanjaya Eropah dan Majlis EU minggu lalu melarang kakitangan menggunakan TikTok di telefon bimbit mereka, yang mengetengahkan kebimbangan terhadap syarikat dimiliki firma China, ByteDance.Wujud juga kebimbangan sama ada kerajaan China boleh menggunakan aplikasinya untuk mengumpul data atau mengetengahkan kepentingannya, namun TikTok dengan keras menafikan Beijing mempunyai sebarang kawalan atau akses.TikTok diharamkan penggunaannya dalam peranti milik kakitangan kerajaan Senat AS, dan Kanada turut membuat keputusan sama semalam. -AFP


Tiada bukti Ukraine salah guna bantuan

(Gambar diambil pada 27 Februari 2023, menunjukkan bangunan kediamanyang rosak dan terbakar ketika bunyi tembakan berterusan di Bakhmut, di tengah-tengah pencerobohan Rusia ke atas Ukraine/Foto AFP)

WASHINGTON, 1 Mac- Tiada bukti Ukraine menyalahgunakan berpuluh bilion nilai bantuan yang disalurkan sejak perang dengan Rusia tercetus.Demikian ditegaskan Penasihat Kanan Dasar Pentagon, Colin Kahl.

Jelas beliau maklumat diperolehi menunjukkan Kiev menggunakan bantuan secara bertanggungjawab.Tiada salah guna dana dilaporkan berlaku, termasuk penjualan senjata di pasaran gelap.Katanya, semua bantuan juga bawah pengawasan tertinggi Amerika Syarikat."Tiada bukti bahawa Ukraine mengalihkannya ke pasaran gelap."Itu tidak menghairankan memandangkan intensiti pertarungan dan fakta bahawa mereka jelas menggunakan apa yang kami sediakan kepada mereka, dan apa yang sekutu dan rakan kongsi kami berikan kepada mereka untuk kesan maksimum," kata Kahl.Sehingga kini, lebih AS$50 bilion telah diterima Ukraine sejak krisis berlaku, lebih separuh daripadanya disediakan Amerika.-AFP


10 rumah tertimbus, tanah runtuh di Peru

(Tangkap layar saat lumpur menuruni cerun dan menyebabkan pokok serta rumah tumbang/Reuters)

SIVIA, AYACUCHO, 1 Mac- Sekurang-kurangnya sepuluh buah rumah tertimbus dalam kejadian tanah runtuh di tengah Peru, pada Ahad.Kejadian turut memusnahkan banyak tanaman. Menurut media tempatan, tiada kemalangan jiwa dilaporkan dan penduduk terlibat telah dipindahkan."Sekurang-kurangnya sepuluh keluarga kehilangan tempat tinggal akibat kejadian itu dan banyak kebun tanaman rosak," katanya.Rakaman oleh seorang saksi turut menunjukkan saat lumpur menuruni cerun dan menyebabkan pokok serta rumah tumbang."Rumah anak saudara saya ada di sini dan ada rumah lain di atas sana. Tanah runtuh meliputi semuanya, anda tidak dapat melihat apa-apa," kata seorang mangsa terlibat.-REUTERS


11 terbunuh pertempuran petani, pengembala di Chad

N'DJAMENA, 1 Mac- Seramai 11 orang terbunuh dalam pertempuran antara petani dan pengembala di Chad, kata seorang pegawai kanan tempatan kepada AFP.Pegawai tersebut, yang meminta untuk tidak dinamakan berkata konflik antara kedua-dua komuniti itu berlaku disebabkan isu kecurian lembu.Katanya, pergaduhan sejak Isnin berlaku kira-kira 600 kilometer dari timur ibu negara N'Djamena.

(Petani menuduh pengembala merompak tanah dan haiwan ternakan mereka)

Pada Ogos, 22 orang terbunuh dalam pertempuran serupa antara petani dan pengembala, kira-kira 500 kilometer dari selatan N'Djamena.Ketegangan antara pengembala Arab separa nomad dan petani pribumi yang tidak aktif adalah perkara biasa di tengah dan selatan Chad, malah juga di timur, yang mana ramai penduduk mempunyai senjata.Petani menuduh pengembala merompak tanah dan haiwan ternakan mereka.Pengembala biasanya datang dari kawasan gersang Sahel di utara Chad, ingin menetap di tanah yang lebih subur untuk pembiakan unta dan biri-biri.-AFP


Korban gempa bumi Turkiye, Syria kini melebihi 50,000 orang

ISTANBUL, 28 Februari - Korban akibat bencana gempa bumi di Turkiye dan Syria kini melebihi 50,000 orang.Menurut Pihak Berkuasa Bencana dan Pengurusan Kecemasan (AFAD), kematian di Turkiye sahaja meningkat kepada 44,218 orang.Di Syria pula, angka kematian terkini mencecah 5,914 orang menjadikan jumlah kematian di kedua-dua negara melebihi 50,000 orang.Sementara itu, lebih 200 individu diberkas untuk siasatan di Turkiye.

200 individu ditahan kerana terlibat dalam pembinaan bangunan tidak mengikut spesifikasi hingga menyebabkan puluhan ribu bangunan ranap selepas berlakunya gempa bumi dahsyat.Ia sebahagian daripada kira-kira 620 suspek yang dikenal pasti.Dua gempa bumi besar yang melanda Turkiye pada 6 Februari lalu, menyebabkan kerosakan fizikal langsung bernilai kira-kira RM159 bilion. -REUTERS


Tentera Rusia-Ukraine giat lancar serangan antara satu sama lain

MOSCOW, 28 Februari - Krisis Rusia-Ukraine menyaksikan pasukan tentera kedua-dua negara kian giat melancarkan serangan antara satu sama lain. Moscow memaklumkan, serangan peluru berpandu pasukannya telah mengenai beberapa sasaran penting Kiev. Jurucakap Kementerian Pertahanan Rusia, Igor Konashenkov berkata antara sasaran yang berjaya dineutralkan adalah anggota tentera lawan, kereta kebal, kereta perisai dan trak di beberapa wilayah utama.

(Jurucakap Kementerian Pertahanan Rusia, Igor Konashenkov/AFP)

Pasukan udara Rusia turut berjaya menembak jatuh peluru berpandu buatan Amerika Syarikat yang disasar kepada kedudukan pasukannya.Sementara itu, Ukraine mendakwa berjaya mematahkan hampir 81 serangan pasukan Rusia daripada pelbagai arah. Selain itu, ia juga berjaya menembak jatuh pesawat tempur milik Kremlin, Sukhoi Su-25. -REUTERS


Kanada haramkan aplikasi TikTok di  peranti elektronik milik kerajaan

OTTAWA, 28 Februari- Kerajaan Kanada pada Isnin mengharamkan mengharamkan penggunaan aplikasi TikTok pada semua peranti elektronik ,peralatan dan perkakasan kerajaan.Berkuatkuasa pada Selasa, aplikasi TikTok dikeluarkan daripada telefon bimbit dan peranti elektronik milik kerajaan Kanada. Pengguna peranti elektronik pula akan disekat daripada memuat turun aplikasi TikTok pada masa akan datang.Ketua Pegawai Keselamatan Maklumat Kanada dipetik berkata telah mengenal pasti kehadiran aplikasi TikTok memberi risiko kepada keselamatan dan maklumat peribadiMeski pun tiada bukti yang dapat mengaitkan aplikasi tersebut dengan kecurian data kerajaan, kerajaan Kanada memberi amaran kaedah pengumpulan data oleh TikTok menyediakan akses kepada kandungan maklumat telefon.Minggu lalu Kesatuan Eropah (EU) turut mengikut jejak langkah Amerika Syarikat mengharamkan aplikasi berkenaan.Jurucakap TikTok berkata tindakan kerajaan Kanada menyekat aplikasi TikTok di peranti dan peralatan kerajaan sebagai tidak berasas dan tanpa perundingan dengan syarikat tersebut.Hubungan antara kanada dan China semakin tegang dalam beberapa tahun kebelakangan terutamnya selepas penangkapan salah seorang Eksekutif Huawei pada 2018 dan tindak balas kerajaan China yang menahan dua orang warga Kanada.Minggu lalu, Suruhanjaya Peribadi Kanada (OPC) melancarkan siasatan terhadap TikTok berhubung pengumpulan dan penggunaan data peribadi-AFP

(Bermula Selasa, Kanada mengharam aplikasi TikTok di peranti dan telefon bimbit milik kerajaan/Foto AFP)


Korban nahas kereta api di Greece meningkat 32 orang

(Gambar yang diambil menerusi dron pada 1 Mac 2023 di lokasi kemalangan kereta api di Lembah Tempiberhampiran Larissa, Greece/AFP)

ATHENS, 1 Mac- Angka korban nahas kereta api penumpang dan tren kargo bertembung di perbandaran Elassona utara Greece meningkat kepada 32 orang, manakala 85 lagi cedera.Wakil Perkhidmatan Bomba, Vassilis Vathrakogiannis berkata, daripada 85 penumpang cedera, 25 dilapor berada dalam keadaan kritikal.Tiga gerabak dilaporkan terbakar dan beberapa lagi gerabak tergelincir dari landasan dalam kejadian lewat malam Selasa.Kira-kira 150 anggota bomba dan sebanyak 40 buah ambulans telah dihantar ke tempat kejadian.Kereta api penumpang itu dalam perjalanan dari ibu kota Athens ke bandar Thessaloniki di utara, manakala tren kargo terbabit menuju ke arah bertentangan.Media tempatan menyifatkan nahas tersebut sebagai kemalangan kereta api paling teruk yang pernah berlaku dalam sejarah negara. -AFP

(Polis dan krew kecemasan melakukan operasi menyelamat di lokasi kemalangan kereta apidi Lembah Tempi berhampiran Larissa, Greece, 1 Mac 2023/AFP)


Hong Kong mansuh mandat pelitup muka selepas lebih 3 tahun

HONG KONG, 28 Februari-Hong Kong bakal memansuhkan mandat pelitup muka bermula 1 Mac ini kata Ketua Eksekutif, John Lee.Hong Kong merupakan bandar terakhir di dunia yang masih menguatkuasakan pemakaian pelitup muka di setiap kawasan awam.Berdasarkan penguatkuasaan itu, setiap penduduk yang berusia lebih daripada dua tahun diwajibkan memakai pelitup muka atau berdepan denda sebanyak $10,000 dolar Hong Kong."Saya mengumukan keperluan pemakaian pelitup muka akan dimansuhkan bermula esok (1 Mac) meliputi kawasan tertutup dan terbuka dan pengangkutan awam", kata lee pada satu sidang media pada Selasa.Lee, bagaimana pun berkata pemakaian pelitup muka di hospital dan rumah jagaan Orang Tua adalah tertakluk kepada pihak pengurusan.Langkah Hong Kong untuk memansuhkan pelitup muka muncul selepas kerajaannya bulan ini melancarkan kempen promosi yang dipanggil "Hello Hong Kong" untuk menarik kembali pelancong dan perniagaan yang, sejak 2020, menjauhkan diri daripada pulau bekas koloni British tersebut.Di tanah besar China, penduduknya sudah tidak diperlukan memakai pelitup muka di luar rumah, walaupun pihak berkuasa menggalakkan mereka berbuat demikian di dalam bangunan awam seperti lapangan terbang dan stesen kereta api.Manakala pentadbiran Di Macau telah memansuhkan pemakaian pelitup muka di kebanyakan lokasi kecuali hospital dan di dalam pengangkutan awam-AFP

(Mandat pemakaian pelitup muka di Hong Kong dimansuhkan bermula 1 Mac/Foto AFP)


"Pokemon Sleep", tawar konsep permainan lebih santai

TOKYO, 28 Februari- Syarikat permainan video terkenal Jepun, Pokemon bakal menampilkan aplikasi permainan telefon pintar versi baharu yang dikenali sebagai "Pokemon Sleep".Menurut syarikat itu, aplikasi tersebut akan dilancarkan di seluruh dunia pada musim panas 2023.Konsep permainan kali ini akan memfokuskan pada aktiviti yang lebih santai iaitu tidur.Menerusi treler permainan baharu, aplikasi itu bakal menghubungkan perisian pintar penjejak tidur pengguna.

(Ketua Eksekutif Syarikat Pokemon, Tsunekazu Ishihara/REUTERS)

"Jadikan tidur anda sebagai hiburan," kata syarikat itu dalam kenyataan akhbar lewat Isnin."Pengembaraan anda berlaku di sebuah pulau kecil di mana anda akan menjalankan penyelidikan tentang cara Pokemon tidur. Anda akan bekerja dengan Snorlax besar yang tinggal di pulau itu dan Neroli, seorang profesor yang mempelajari gaya tidur Pokemon.""Semakin lama anda tidur, semakin tinggi skor anda pada waktu pagi dan semakin banyak Pokemon yang anda akan lihat muncul di sekitar Snorlax," kata syarikat itu, menggesa pemain untuk "berehat dengan baik!"Peminat juga akan dapat membeli "Pokemon GO Plus +", alat berbentuk Pokeball yang boleh diletakkan oleh pengguna di tepi bantal mereka, dengan suara Pikachu menawarkan gesaan comel apabila tiba masanya untuk bangun atau tidur.Sebelum ini, "Pokemon Go" pernah menjadi satu fenomena permainan yang digemari ramai, membawa peminat untuk bergerak memburu watak animasi Pokemon di dunia realiti.Permainan percuma menggunakan lokasi satelit, grafik dan keupayaan kamera untuk menindih watak kartun pada tetapan dunia sebenar, mencabar pemain untuk menangkap dan melatih makhluk itu.Namun, timbul beberapa isu dibangkitkan masyarakat dunia berhubung ketaksuban pemain sehingga mengakibatkan insiden kemalangan jalan raya dan pelanggaran kecil ketika mereka leka bermain di kawasan awam.Pokemon telah menjadi popular sejak ia dilancarkan sebagai permainan main peranan pada tahun 1996 untuk konsol permainan, Game Boy Nintendo.-AFP


AS mohon Mexico ekstradisi anak raja dadah, untuk berdepan pendakwaan

BANDAR MEXICO, 28 Februari- Amerika Syarikat (AS) meminta Mexico mengekstradisi Ovidio Guzman anak lelaki kepada raja dadah, Joaquin El Chapo Guzman, susulan dituduh mengikut jejak langkah bapanya.Ovidio Guzman, yang ditangkap pada Januari, didakwa menjalankan kartel Sinaloa bapanya, sejak El Chapo diserahkan kepada Amerika Syarikat pada 2017.Menurut sumber, kedutaan AS di Mexico City telah membentangkan permintaan ekstradisi itu kepada kementerian luar negeri dan pejabat peguam negara.Amerika Syarikat menawarkan ganjaran sehingga AS$5 juta dolar bagi mendapatkan maklumat Ovidio dan membawa kepada penangkapannya di bandar barat laut Culiacan.Penahannya itu turut mencetuskan tindak balas kartel yang ganas apabila 10 askar dan 19 penjenayah terbunuh semasa operasi itu.El Chapo sedang menjalani hukuman penjara seumur hidup di Amerika Syarikat kerana mengedar ratusan tan dadah ke negara itu dalam tempoh 25 tahun.

(Anak El Chapo, Ovidio Guzman ditangkap pihak keselamatan Mexico pada 5 Januari lepas di Sinaloa.Rakaman diperoleh menerusi kamera badan anggota./REUTERS)

Ovidio Guzman memperoleh perintah mahkamah pada Januari menghalang ekstradisi segeranya ke Amerika Syarikat dan seorang hakim memberi Amerika Syarikat sehingga 5 Mac untuk mengemukakan permintaan ekstradisi.Menurut Washington, Ovidio Guzman dituduh membantu menyelia hampir belasan makmal memproses dadah jenis 'methamphetamine' di Sinaloa serta berkomplot untuk mengedar kokain dan ganja.Dia juga didakwa mengarahkan pembunuhan pemberi maklumat, pengedar dadah dan penyanyi Mexico yang enggan membuat persembahan di majlis perkahwinannya.Dia pernah ditangkap sebelum ini pada 2019, bagaimanapun pasukan keselamatan terpaksa membebaskannya selepas kartelnya melancarkan perang habis-habisan sebagai tindak balas.-AFP


Pemimpin kanan Al-Qaeda terbunuh di Yaman

DUBAI, 1 Mac- Seorang tokoh kanan Al-Qaeda terbunuh dalam serangan udara dipercayai dron yang disyaki dilancarkan oleh Amerika Syarikat (AS) ke atas Yaman yang dilanda perang.

Menurut sumber keselamatan dan pemerintah tempatan, Hamad Hamoud al-Tamimi yang merupakan pemimpin tertinggi Al-Qaeda di Semenanjung Arab (AQAP) dilapor terkorban bersama seorang pengawal peribadi.Seorang pegawai keselamatan yang tidak mahu identitinya didedahkan berkata, serangan udara terbabit menyasarkan sebuah rumah yang disewa oleh Hamad di wilayah Marib, utara Yaman.Seorang pegawai pemerintah Marib yang juga tidak mahu mendedahkan identitinya turut mengesahkan kematian itu.Hamad, seorang warga Saudi yang juga dikenali sebagai Abdel Aziz al-Adnani, menerajui majlis kepimpinan AQAP dan bertindak sebagai hakim dalam kumpulan tersebut.Selama lebih dua dekad, pemimpin AQAP menjadi sasaran serangan dron AS dengan serangan terbaharu berlaku sebulan selepas tiga anggotanya terbunuh dalam serangan sama ke atas sebuah kereta di wilayah Marib. -AFP


Giorgio Armani tawar rekaan baharu di Minggu Fesyen Milan

MILAN, 27 Februari - Giorgio Armani memperkenalkan koleksi musim luruh/musim sejuk 2023 pada Minggu Fesyen Milannya yang berkonsepkan 'kelembutan'.Lelaki berusia 88 tahun itu, dikenali "Raja Giorgio" membuka tirai persembahannya dengan warna kuning air dan gangsa menerusi gaun panjang.

Model memakai baju dan seluar seperti pijama sutera serta pakaian lain bersama beberapa rekaan gaun panjang.Armani juga menggunakan rona hitam dan menambahnya dengan warna merah jambu untuk rekaan seterusnya.Aksesorinya termasuk brogues dua warna serta selendang dan baret berjumbai dengan perapian manik.

Armani perkenalkan koleksi musim sejuk untuk barisan keduanya, Emporio Armani, pada Khamis iaitu 24 Februari lepas.Minggu Fesyen Milan berakhir pada Isnin. - REUTERS


Palestin, Israel setuju hentikan langkah unilateral menerusi mesyuarat Aqaba

AMMAN, 28 Februari - Perwakilan Palestin dan Israel bersetuju untuk menghentikan sebarang langkah unilateral (sebelah pihak) dalam tempoh beberapa bulan.Kementerian Luar Jordan memaklumkan, ia dicapai pada mesyuarat keselamatan yang berlangsung di Jordan.Pertemuan di kota Aqaba itu diadakan ketika Amerika Syarikat, Mesir dan Jordan berusaha meredakan ketegangan antara kedua-dua pihak yang dikhuatiri akan terus meruncing.

Israel dan Pihak Berkuasa Palestin mengesahkan kesediaan serta komitmen mereka untuk segera berusaha menamatkan langkah-langkah unilateral dalam tempoh tiga hingga enam bulan.Ini termasuk komitmen zionis Israel menghentikan perbincangan mengenai unit penempatan baharu selama empat bulan dan menghentikan kelulusan penempatan luar selama enam bulan.Sesi mesyuarat itu turut menegaskan keperluan untuk meredakan ketegangan di lapangan dan mencegah keganasan selanjutnya.Mereka yang terbabit dalam mesyuarat Aqaba bersetuju untuk bersidang semula di Mesir pada Mac.Pertemuan Aqaba adalah yang pertama seumpamanya sejak rundingan damai pada 2014 antara Palestin dan Israel gagal.Ini berikutan keengganan Israel menghentikan pembinaan penempatan dan membebaskan penduduk Palestin yang dipenjarakan sebelum 1993.-AFP


Uganda mahu gubal undang-undang anti-gay baharu

KAMPALA, 1 Mac- Uganda akan mencadangkan rang undang-undang anti-gay baharu pada Rabu, menurut speaker parlimen negara itu, Annet Anita Among.

Among berkata, ia susulan wujudnya konspirasi di media sosial berkaitan usaha pihak asing 'mempromosikan homoseksualiti'.Beliau memberitahu mesyuarat pada Selasa bahawa pihaknya akan mencadangkan rang undang-undang anti-homoseksualiti, selain turut berkongsi video perjumpaan itu melalui Twitter dengan catatan 'kita mesti melindungi nilai dan budaya kita yang dihargai'.Kerajaan Barat dan agensi bantuan yang berkhidmat di negara itu didakwa mempromosikan hubungan sejenis di wilayah Timur Afrika serta mempertahankan komuniti lesbian, gay, biseksual, transgender, queer (LGBTQ).Bulan lalu, Kerajaan Uganda menubuhkan satu jawatankuasa untuk menyiasat dakwaan mempromosi hak golongan itu di sekolah.Pada 2014, Mahkamah Uganda menolak rang undang-undang diluluskan Ahli Parlimen yang ditandatangani Presiden Yoweri Museveni, bagi menjatuhkan hukuman penjara seumur hidup kepada mereka yang melakukan hubungan homoseksual.Undang-undang itu mencetuskan kemarahan global dengan beberapa negara bertindak menghentikan penghantaran bantuan kepada negera berkenaan. -AFP

(Perarakan Mardi Gras Gay dan Lesbian ke-45 di Sydneypada 25 Februari 2023/AFP)


Twitter tamatkan perkhidmatan 50 lagi pekerjanya

WASHINGTON, 28 Februari - Gergasi media sosial Twitter sekali lagi mengambil langkah mengurangkan kakitangannya dengan menamatkan perkhidmatan sekurang-kurangnya 50 pekerja.Penamatan perkhidmatan itu dilaporkan menjejaskan beberapa pasukan kejuruteraan, termasuk mereka yang terbabit dalam pengiklanan, aplikasi Twitter utama, serta infrastruktur teknikal yang memastikan sistem Twitter beroperasi.

Kebanyakan firma teknologi utama Amerika Syarikat turut mengumumkan pemberhentian kakitangan atau membekukan pengambilan pekerja di tengah-tengah pertumbuhan ekonomi yang perlahan.Alphabet, syarikat induk gergasi carian Google merancang menamatkan perkhidmatan 12,000 kakitangan, manakala Microsoft 10,000, Amazon 18,000 atau kira-kira enam peratus daripada tenaga kerjanya, dan Meta sekitar 11,000 jawatan.Pada awal November lalu, Elon Musk memberhentikan kira-kira 3,700 pekerja Twitter.Menurut laporan, Twitter kini mempunyai kira-kira 2,000 pekerja.-REUTERS


Michelle Yeoh menang Pelakon Wanita Terbaik di Anugerah Screen Actors Guild

LOS ANGELES, 28 Februari - Pelakon Hollywood kelahiran Malaysia, Tan Sri Michelle Yeoh mencipta sejarah dengan memenangi kategori Pelakon Wanita Terbaik pada Anugerah Screen Actors Guild (SAG).Ini sekali gus menjadikan beliau sebagai pelakon Asia pertama merangkul anugerah tersebut.

“Untuk mendapatkan ini daripada anda yang memahami apa itu untuk sampai ke sini...anda semua tahu perjalanan, menaiki roller-coaster, naik dan turun. Tetapi yang paling penting kita tidak pernah berputus asa. Saya berterima kasih... ini bukan hanya untuk saya, ini untuk setiap gadis kecil yang kelihatan seperti saya,” kata Yeoh.Pelakon dari Ipoh, Perak itu menewaskan pencabarnya, Cate Blanchett, Danielle Deadwyler, Viola Davis dan Ana de Armas.Pelakon gandingannya dalam filem Everything Everywhere All at Once, Ke Huy Quan dan Jamie Lee Curtis turut memenangi pencalonan pelakon pembantu terbaik kategori lelaki dan wanita.Filem bergenre sains fiksyen komedi itu bukan sahaja membawa pulang hadiah utama, Outstanding Performance by a Cast in a Motion Picture, tetapi juga menyapu bersih hampir setiap pencalonan.Anugerah SAG merupakan penghargaan yang diberikan oleh Screen Actors Guild, Persekutuan Amerika bagi Artis Televisyen dan Radio dalam mengiktiraf bakat cemerlang menerusi filem dan televisyen arus perdana.-AFP

Berita berkaitanMichelle Yeoh rangkul Golden GlobesAgong dan Permaisuri zahirkan ucapan tahniah kepada Michelle YeohFilem Michelle Yeoh dan Cate Blanchett ungguli pencalonan Anugerah Spirit


Tradisi karnival "perang tepung" menyelubungi bandar Yunani

GALAXIDI, 28 Februari - Ratusan penduduk tempatan di bandar nelayan pantai Galaxidi, Greece mengambil bahagian dalam acara 'perang tepung' pada Isnin yang merupakan sebahagian daripada tradisi karnival lama.Acara tersebut telah menimbulkan keseronokan antara satu sama lain dengan bertan-tan tepung masak yang diwarnakan dengan pewarna makanan.Orang ramai yang hadir memakai cermin mata dan sut pakai buang bagi melindungi diri mereka daripada tepung melekit yang melayang di udara.

“Ia hebat! Selepas COVID kami datang ke sini untuk membebaskan diri selama dua tahun terakhir tradisi itu telah dibatalkan kerana Coronavirus," kata salah seorang peserta, Katerina Drosopoulou. Di seberang pelabuhan bandar, ratusan lagi menonton pada jarak yang selamat."Saya tidak pernah melihat semua awan debu, ia hebat, saya sangat teruja," kata salah seorang penonton, Sofia Papadopoulou.Perayaan yang turut dinamakan "Isnin Bersih" itu juga menandakan berakhirnya musim karnival dan permulaan puasa bagi masyarakat Yunani.Tradisi ini dipercayai telah berkembang dari abad ke-19 semasa zaman Yunani diduduki oleh empayar Uthmaniyyah.Penguasa Uthmaniyyah telah melarang perayaan karnival, tetapi penduduk tempatan akan menconteng muka mereka dengan abu dan menari di jalanan.-REUTERS


Warga Chile, manusia pertama berjaya berenang 2.5km di Antartika

SANTIAGO, 28 Februari - Warga Chile, Barbara Hernandez yang menjadi manusia pertama mencatat rekod berenang sejauh 2.5 kilometer di Lautan Antartika berkata rasa takut dan bukan orang lain menjadi rintangannya.Wanita 37 tahun itu menamatkan cabaran tersebut dalam masa 45 minit dan 30 saat pada 5 Februari, dengan hanya mengenakan baju renang biasa, gogal, topi renang dan penyumbat telinga dalam suhu air sejuk mencecah 2.22 darjah Celsius.Satu-satunya cara beliau dapat bertahan daripada cuaca sejuk itu ialah sifat tidak putus asa."Takut untuk gagal, tidak mahu mengecewakan mereka yang yakin pada diri saya adalah musuh terbesar saya," kata perenang yang diberi gelaran 'The Ice Mermaid' atau 'Duyung Ais'.

Hernandez mengimbas kesukarannya bagi mengatasi halangan mental untuk menamatkan jarak terbabit sekitar 25 padang bola yang bermula dari kapal Tentera Laut Chile berhampiran Pulau Greenwich di Antartika.Sejurus selepas melepasi garisan separuh jalan, beliau berkata "Saya dapat merasakan sesuatu yang sejuk melalui jantung saya" iaitu tanda yang dikenali sebagai hipotermia, dengan risiko serangan jantung dan kematian.Namun demikian, beliau bertekad melakukan yang terbaik dan terus berenang dengan perlahan sehingga ke garisan penamat iaitu pelampung di tengah-tengah lautan itu."Ia satu aksi yang sangat sukar," kata Hernandez kepada agensi berita AFP."Selepas sampai ke jarak batu pertama, saya rasa seperti saya tidak akan sampai ke pelampung itu. Saya rasa lengan saya berasa semakin berat namun saya tidak memberi tumpuan kepada itu," katanya.Hernandez berkata, beliau telah mengimpikan detik itu sejak 10 tahun lalu.Namun, beliau bukan sahaja cuba membuktikan pada diri sendiri, tetapi juga menggunakan profil awamnya untuk menyokong perlindungan marin."Apa yang menakutkan saya adalah Antartika menjadi semakin cair. Itu benar-benar menakutkan saya," katanya.-AFP


Angka kematian bot karam di Itali meningkat 62 orang

ITALI, 24 Februari - Dua lagi mayat ditemui, akibat sebuah bot yang membawa pendatang ke Eropah karam di luar pantai timur wilayah Calabria, Itali.Penemuan itu menjadikan jumlah kematian meningkat kepada kepada 62, seorang pegawai Itali memberitahu Reuters.Manakala 80 lagi berjaya diselamatkan, kata seorang pegawai kerajaan wilayah, Manuela Curra, seorang pegawai kerajaan wilayah.Kapal itu membawa pendatang dari Afghanistan, Iran dan beberapa negara lain dan mangsa termasuk 12 kanak-kanak, kata pihak berkuasa sebelum ini.

Berdasarkan laporan daripada mangsa yang terselamat, pihak berkuasa percaya 180 hingga 200 orang secara keseluruhan berada di atas kapal itu, tambahnya. - REUTERS


Peminat bola sepak Istanbul baling anak patung ke atas padang

ISTANBUL, 27 Februari - Beribu-ribu patung beruang dan anak patung lain, dibaling ke atas padang semasa perlawanan bola sepak antara Besiktas dan Antalyaspor di sini, sebagai tanda sokongan kepada mangsa gempa kanak-kanak Turkiye yang terselamat.Acara itu dianjurkan oleh peminat Besiktas sebagai sebahagian daripada usaha bantuan kepada Turkiye.Gempa bumi kuat pada 6 Februari lalu di Turkiye dan negara jiran Syria telah mengorbankan lebih 50,000 orang, menurut angka terkini yang dikeluarkan 24 Februari. - REUTERS


Kesatuan sekerja Verdi lancar mogok, lebih 300 penerbangan dibatalkan

JERMAN, 27 Februari - Lebih 300 penerbangan di lapangan terbang Duesseldorf dan Cologne Bonn Jerman dibatalkan akibat mogok 24 jam daripada kesatuan sekerja Verdi, kata lapangan terbang itu.Setakat malam Ahad sebanyak 131 daripada 136 penerbangan yang dijadualkan ke lapangan terbang Cologne Bonn dibatalkan.Lapangan terbang Duesseldorf berkata 205 penerbangan daripada 330 yang dirancang telah dibatalkan manakala 29 telah dilencongkan ke lapangan terbang lain dan tujuh dijadualkan semula untuk hari berikutnya."Jika majikan terus enggan mengemukakan cadangan, reaksi pekerja akan jelas: kami akan bertindak balas dengan mogok," kata setiausaha kesatuan sekerja Verdi, Ozam Tarim.

Verdi mengumumkan mogok pada Jumaat selepas usaha tawar-menawar kolektif untuk pekerja perkhidmatan awam dan pekerja keselamatan penerbangan gagal mencapai kata persetujuan.Tindakan kesatuan itu menyebabkan penerbangan terhenti sehari di tujuh lapangan terbang utama, termasuk hab Frankfurt dan Munich, yang menjejaskan hampir 300,000 penumpang.


Kapal pendatang karam di Itali, lebih 20 orang warga Pakistan maut

(Lebih 50 pendatang maut selepas bot yang sarat muatan karam semalamdi luar wilayah Calabria selatan Itali/AFP)

ISLAMABAD, 27 Februari- Perdana Menteri Pakistan Shehbaz Sharif berkata lebih 20 orang warga Pakistan dipercayai antara 59 orang yang maut apabila sebuah bot yang membawa pendatang ke Eropah karam di luar pantai timur wilayah Calabria, Itali.Dalam insiden itu, sekurang-kurangnya 81 orang terselamat, dengan 20 orang dimasukkan ke hospital termasuk seorang dalam unit rawatan rapi, kata pihak berkuasa Itali.Bot kayu yang belayar dari Turkiye itu dikatakan membawa pendatang dari Iran dan juga Afghanistan."Laporan mengenai kematian lebih 20 orang warga Pakistan dalam tragedi bot di Itali amat membimbangkan " katanya dalam satu kenyataan."Saya telah mengarahkan pejabat asing untuk mendapatkan maklumat seawal mungkin.

(Pekerja rumah pengebumian membawa mayat pendatang yang karam di kawasan selatan Calabria, Itali/AFP)

Bagaimanapun, Kementerian Luar di Pakistan dan Afghanistan tidak segera menjawab permintaan untuk mendapatkan komen.Turkiye adalah sebahagian daripada laluan yang paling banyak digunakan oleh sindiket penyeludupan manusia untuk menyeludup pendatang ke Eropah. Aktiviti tersebut juga kadang kala menggunakan laluan darat, berjalan kaki berbatu-batu dan menyembunyikan pendatang dalam kontena kapal selama beberapa hari.Manakala Itali pula adalah salah satu tempat pendaratan utama bagi pendatang yang cuba memasuki Eropah melalui jalan laut serta ramai yang ingin mengembara ke negara Eropah utara.Projek Migran Hilang Pertubuhan Bangsa Bersatu telah mencatatkan lebih 17,000 kematian dan kehilangan di tengah Mediterranean sejak 2014. Pada tahun ini, dianggarkan lebih daripada 220 kes kematian atau hilang direkodkan.-REUTERS


Taufan Gabrielle: New Zealand rayu dana antarabangsa

SYDNEY, 27 Februari- New Zealand akan melancarkan rayuan pengumpulan dana antarabangsa untuk kerja-kerja pembinaan semula secara besar-besaran yang perlu dilakukan selepas Taufan Gabrielle melanda utara negara itu pada awal bulan ini, yang menyebabkan beribu-ribu orang berpindah ke tempat perlindungan dan 11 orang terkorban.Perdana Menteri Chris Hipkins berkata dana tersebut akan membiayai projek pemulihan jangka panjang dan menyasarkan golongan ekspatriat, ahli perniagaan dan individu yang menyayangi New Zealand. Katanya, pemilik Facebook Meta telah menawarkan untuk mempromosikan rayuan itu."Salah satu perkara yang kami tahu daripada peristiwa lalu ialah terdapat orang di luar negara yang mempunyai hubungan yang sangat kuat dengan New Zealand, ingin memberi sumbangan," kata Hipkins pada sidang akhbar mengumumkan inisiatif itu.

(Chris Hipkins (kiri) pada sidang media pengumumanpakej bantuan siklon kecemasan/REUTERS)

Inisiatif tersebut dilaksanakan selepas kutipan dana gempa bumi Christchurch pada 2011 yang mengumpul lebih NZ$94 juta ($57.94 juta).Taufan Gabrielle melanda Pulau Utara New Zealand pada 12 Februari lalu, menenggelamkan jalan raya serta jambatan dan menyebabkan puluhan ribu orang terputus bekalan elektrik, melibatkan kawasan yang membentuk satu pertiga daripada negara itu. Sementara itu, polis masih mencari empat orang yang hilang.Susulan itu, kerajaan New Zealand juga telah mengisytiharkan darurat. Mengikut sejarah negara itu, ini merupakan kali ketiga New Zealand mengisytiharkan darurat dan ia akan berterusan di kawasan yang dilanda taufan.Hipkins berkata kerajaan sedang mempertimbangkan semua pilihan untuk membiayai pembinaan semula, yang dijangka menelan kos yang hampir sama selepas gempa bumi Christchurch sebanyak NZ$13.5 bilion.Kerajaan juga berada dalam tekanan untuk mengelakkan perbelanjaan yang boleh memburukkan lagi inflasi selepas bank pusat New Zealand menaikkan kadar faedah ke paras tertinggi dalam tempoh 14 tahun dan menjangkakan lebih banyak kenaikan akan datang.-REUTERS


Dua warga Israel, seorang warga Palestin terbunuh di Tebing Barat

HUWARA, 27 Februari- Seorang lagi penduduk Palestin terbunuh dalam konflik di penempatan haram Tebing Barat.

Sumber memaklumkan, lelaki Palestin itu terbunuh dalam satu serangan pada Ahad. Pihak berkuasa Israel pula melaporkan dua warganya turut terbunuh.

Dilaporkan penceroboh warga Israel bertindak membakar rumah penduduk Palestin sebagai tindakan balas dendam.Insiden tersebut berlaku ketika rundingan di Jordan untuk membincangkan keganasan yang semakin meruncing di wilayah yang diduduki itu dan beberapa hari selepas tentera Israel melancarkan serangan paling dahsyat di Tebing Barat dalam tempoh hampir 20 tahun.

Serangan itu menyebabkan 11 rakyat Palestin terbunuh di bandar utara Nablus.Israel mengenal pasti warganya yang terbunuh sebagai Yagel Yaniv, 20, dan Hallel Yaniv, 22.

(Pasukan keselamatan Israel menggeledah kenderaan di pusat pemeriksaan Huwara, pintu masuk selatan ke bandar Nablus, di Tebing Barat/AFP)

Kenyataan bersama Perdana Menteri Benjamin Netanyahu dan menteri keselamatan negaranya, Itamar Ben-Gvir, mengesahkan "dua orang awam Israel terbunuh dalam serangan didakwa dilakukan penduduk Palestin"."Mereka adalah penduduk Har Bracha, sebuah penempatan Yahudi berdekatan Nablus", menurut satu kenyataan yang dikeluarkan penduduk. Agensi berita Palestin Wafa melaporkan bahawa peneroka (penduduk haram) "membakar beberapa rumah milik rakyat Palestin" di perkampungan berhampiran Nablus.Kementerian Kesihatan Palestin, mengesahkan seorang warga Palestin berusia 37 tahun, Sameh Aqtash, ditembak mati di kampung Zaatara dekat Nablus.-AFP


Gempa sederhana melanda Sulawesi

SULAWESI, 27 Februari- Gempa bumi berukuran 5.6 magnitud melanda Sulawesi, Indonesia pada 9.26 pagi tadi.Menurut kenyataan yang dikeluarkan Jabatan Meteorologi Malaysia, gempa berpusat 1.6 darjah selatan dan 120.2 darjah timur itu berada pada kedalaman 36 kilometer (km), berlaku 91km dari tenggara Palu, Indonesia.Tiada ancaman tsunami kepada Malaysia.


Empat orang di dakwa di mahkamah berhubung kes bunuh model Abby Choi

HONG KONG, 27 Februari- Empat orang yang didakwa berhubung kes pembunuhan kejam model Abby Choi yang berusia 28 tahun hadir di mahkamah pada pagi Isnin, selepas polis menemui bahagian badannya di sebuah rumah sewa di Hong Kong.Polis Hong Kong berkata, semalam mereka telah mendakwa tiga lelaki yang berumur 28 hingga 65 tahun dan seorang wanita berusia 63 tahun, dengan satu pertuduhan berhubung kes itu.Mereka yang didakwa membunuh Choi termasuk bekas suaminya, Alex Kwong, abang Kwong dan bapa mereka, kata polis.

(Lokasi model Abby Choi disyaki dibunuh di Daerah Tai Po, Hong Kong, China/REUTERS)

Choi dilaporkan hilang pada Selasa.Polis menemui bahagian anggota badannya di rumah tiga tingkat di kawasan pedalaman Tai Po minggu lalu.Mereka turut menemui alat pemotong daging dan gergaji elektrik di tempat kejadian, menurut satu kenyataan.-REUTERS


Keselamatan siber: Australia rancang baharui peraturan, tubuh agensi

SYDNEY, 27 Februari- Australia merancang untuk merombak peraturan keselamatan sibernya dan menubuhkan sebuah agensi untuk menyelia pelaburan kerajaan dalam bidang itu dan membantu menyelaras tindak balas terhadap serangan penggodam, kata Menteri Dalam Negeri Clare O'Neil menerusi siaran radio Australian Broadcasting Corporation (ABC) hari ini.Cadangan itu dibuat kerana peningkatan serangan siber sejak akhir tahun lalu dengan pelanggaran yang dilaporkan oleh sekurang-kurangnya lapan syarikat, termasuk penanggung insurans kesihatan Medibank Private Ltd dan syarikat telekomunikasi Optus, yang dimiliki oleh Singapore Telecommunications Ltd.O'Neil berkata peraturan keselamatan siber semasa tidak mencukupi untuk menangani serangan dan tidak dapat melindungi data pengguna dan menyalahkan kerajaan terdahulu kerana melaksanakannya.

"Undang-undang itu tidak berguna, seperti tidak berbaloi untuk dicetak di atas kertas apabila ia benar-benar berlaku dalam insiden siber. Ia tidak sesuai untuk tujuan pada masa ini, dan saya fikir ia memerlukan pembaharuan", katanya.Beliau berkata Perdana Menteri Anthony Albanese akan bertemu pemimpin industri dan pakar keselamatan siber pada hari Isnin. Beliau telah memutuskan untuk melantik penyelaras keselamatan siber yang berperanan untuk memastikan agensi kerajaan bekerjasama semasa insiden siber."Bahagian kerajaan dan sektor swasta yang berbeza (sedang) melakukan perkara penting, tetapi semuanya bergerak ke arah yang berbeza," kata O'Neil."Pejabat penyelaras keselamatan siber akan diwujudkan dalam Jabatan Hal Ehwal Dalam Negeri", katanya.Kerajaan telah menerbitkan kertas perbincangan mengenai strategi keselamatan siber baharu yang bertujuan untuk dilaksanakan pada tahun hadapan serta sedang mendapatkan maklum balas berkenaan kaedah yang boleh meningkatkan keselamatan siber dengan kerjasama kerajaan.-REUTERS


WHO rayu AS$392 juta bantu sektor kesihatan di Yaman

Dubai, 26 Februari- Pertubuhan Kesihatan Sedunia (WHO) merayu AS$392 juta bagi mengelakkan sektor kesihatan di Yaman yang dilanda perang, lumpuh.

Seruan itu dibuat menjelangnya Persidangan Penderma yang diketuai Pertubuhan Bangsa Bersatu (PBB) di Geneva.Menurut WHO, hampir sebahagian daripada semua kemudahan kesihatan di Yaman tidak berfungsi sepenuhnya disebabkan kekurangan kakitangan, dana, elektrik, ubat-ubatan, bekalan dan peralatan."Yaman memerlukan sokongan segera dan teguh... untuk mengelak potensi keruntuhan sistem kesihatannya," kata wakil agensi Yaman, Adham Abdel Moneim Ismail.

Adham dalam satu kenyataan berkata pembiayaan itu diperlukan bagi memastikan kemudahan kesihatan dapat meneruskan perkhidmatan kepada 12.9 juta orang.Beliau berkata mereka yang memerlukan bantuan termasuk 540,000 kanak-kanak bawah lima tahun yang menghadapi kekurangan zat makanan akut yang teruk dengan risiko langsung kematian.Rayuannya dibuat sehari sebelum mesyuarat penderma dianjurkan oleh PBB, Switzerland dan Sweden.PBB menganggarkan sebanyak 21.6 juta orang iaitu dua pertiga daripada penduduk Yaman memerlukan bantuan kemanusiaan dan perkhidmatan perlindungan pada tahun ini.Pemberontak Huthi merampas ibu kota Sanaa pada 2014, mendorong pakatan yang diketuai Arab Saudi untuk campur tangan pada tahun berikutnya untuk menyokong kerajaan yang diiktiraf di peringkat antarabangsa.Sejak itu, perang telah menyebabkan ratusan ribu kematian secara langsung dan tidak langsung dan menyebabkan negara tersebut di ambang kebuluran.- AFP


60 korban banjir di Brazil setakat ini

(Kilat menyambar tangan patung Christ the Redeemer di gunung Corcovado di Rio de Janeiro,Brazil, pada 21 Februari 2023/AFP)

SAO PAULO, 27 Februari- Angka kematian akibat banjir dan tanah runtuh yang melanda tenggara Brazil seminggu lalu secara rasmi meningkat kepada 64 orang pada Ahad, dengan sekurang-kurangnya seorang masih hilang.Pihak berkuasa Sao Paulo dalam satu kenyataan memaklumkan, 18 yang maut itu merupakan kanak-kanak.Kira-kira 2,400 orang kehilangan tempat tinggal akibat hujan lebat yang menghanyutkan rumah, jalan raya, klinik dan infrastruktur lain.Lebih 600 milimeter hujan direkodkan dalam tempoh 24 jam di Sao Paulo, jumlah paling tinggi pernah direkodkan di Brazil dalam tempoh yang singkat.Dianggarkan 9.5 juta daripada 215 juta penduduk Brazil tinggal di kawasan berisiko tinggi dilanda banjir atau tanah runtuh terutamanya kawasan kejiranan yang miskin. -AFP

(Anggota penyelamat mengangkut mayat mangsa selepas banjir di Barra do Sahydekat Sao Paulo, Brazil pada 21 Februari 2023/AFP)


Polis jumpa mumia dalam beg 'rider'

(Mumia bernama Juanita ditemukan polis Peru dalam beg penghantar makanan pada25 Februari 2023/Reuters)

PUNO, 27 Februari- Polis Peru menemukan mumia dalam sebuah beg seorang penghantar makanan di bandar selatan dekat sini pada Sabtu.Media tempatan melaporkan polis menemukan artifak purba itu selepas melakukan pemeriksaan ke atas sekumpulan lelaki yang disyaki mabuk di sebatang jalan di sini.Salah seorang suspek dikenali sebagai Julio Cesar mendakwa mumia terbabit adalah milik keluarganya sejak 30 tahun lalu.Cesar berkata, mumia wanita diberi nama Juanita itu disimpan keluarganya selepas rundingan untuk mendermakan mumia berkenaan kepada Muzium Puno gagal.“Ia berada di bilik tidur saya, bersama saya. Terdapat katil saya, set TV dan di sebelahnya adalah Juanita (mumia). "Saya uruskan ia seolah-olah Juanita adalah teman wanita rohaniah saya," katanya.Kes itu kini disiasat oleh pejabat pendakwa raya. -Reuters

(Julio Cesar (kotak) mendakwa mumia terbabit adalah milik keluarganyasejak 30 tahun lalu/Reuters)


Angka korban kapal pendatang karam di Itali meningkat 59 orang

(Lebih 50 pendatang maut selepas bot yang sarat muatan karam pada awal 26 Februari 2023 di laut bergeloradi luar wilayah Calabria selatan Itali/AFP)

CUTRO, 27 Februari- Angka korban kapal pendatang yang karam di luar pantai timur wilayah Calabria, Itali pada Ahad meningkat kepada 59 orang termasuk 11 kanak-kanak dan seorang bayi baru lahir.

Datuk Bandar Crotone, Vincenzo Voce mengesahkan angka itu menerusi saluran televisyen tempatan, TV Sky TG-24 pada Ahad, sambil memberitahu kira-kira 40 lagi terselamat.Pengawal pantai Itali berkata kapal yang lebih muatan itu pecah akibat dipukul ombak kuat di luar Crotone, dengan anggaran lebih 200 orang berada di atas kapal tersebut.

Kebanyakkan mereka merupakan pendatang dari Afghanistan dan Iran.Sementara itu, seorang suspek ditahan disyaki terlibat dengan sindiket memperdagang dan penyeludupan manusia Itali adalah salah satu tempat pendaratan utama bagi pendatang yang cuba memasuki Eropah melalui jalan laut.Laluan yang dipanggil Mediterranean tengah terkenal sebagai antara yang paling berbahaya di dunia.Menurut Projek Migran Hilang di bawah Pertubuhan Antarabangsa untuk Migrasi, seramai 20,333 orang telah mati atau hilang di tengah Mediterranean sejak 2014. -AFP


Gempa bumi 6.2 magnitud melanda Papua New Guinea

SYDNEY, 27 Februari- Gempa bumi berukuran 6.2 magnitud melanda wilayah terpencil barat New Britain di Papua New Guinea pada Ahad.Kajian Geologi Amerika Syarikat (USGS), berkata gempa bumi itu berada pada kedalaman 38 kilometer (km), namun tiada amaran tsunami dikeluarkan.Gegaran itu turut dirasai di sebuah Pusat Peranginan Ladang Walindi berhampiran bandar Kimbe kira-kira 80 km dari pusat gempa.Tiada kerosakan direkodkan setakat ini. -AFP


Sekurang-kurangnya 40 pendatang maut, di pantai Itali

ITALI, 26 Februari- Sekurang-kurangnya 40 pendatang maut selepas bot mereka karam pagi tadi di luar bandar pantai Itali Crotone di wilayah selatan Calabria, lapor media negara itu pada Ahad.Pencarian mangsa yang terselamat diteruskan, namun usaha itu terpaksa dihentikan kerana laut bergelora.Memetik laporan Agensi berita AGI, seorang pekerja penyelamat berkata seorang bayi berusia beberapa bulan antara mangsa yang terlibat.Apabila dihubungi AFP, pengawal pantai Itali enggan mengulas berikutan kapal pendatang yang terlebih muatan itu terbelah akibat ombak yang ganas.Tragedi itu berlaku beberapa hari selepas kerajaan berhaluan kanan menolak undang-undang baharu mengenai pendatang di parlimen.Menurut pengkritik, undang-undang baharu itu memaksa kapal bantuan migran melakukan satu percubaan menyelamat pada satu masa sekali gus meningkatkan risiko lemas di tengah Mediterranean.Laluan itu dianggap sebagai lintasan paling berbahaya di dunia untuk orang yang mencari suaka di Eropah.- AFP

(Tangkap layar daripada video di Cutro, pantai timur wilayah Calabria Itali/REUTERS)


Tebusan di Papua New Guinea dibebaskan selepas penculikan selama seminggu

(James Marape bercakap pada sidang media/File AFP)

PORT MORESBY, 26 Februari- Seorang warga New Zealand dan dua tebusan lain telah dibebaskan di Papua New Guinea, kata Perdana Menteri James Marape selepas mereka ditahan selama seminggu di tanah tinggi oleh kumpulan bersenjata."Kami mengambil sedikit masa tetapi tiga yang terakhir telah berjaya dikembalikan," kata Marape dalam satu kenyataan.Polis berkata mereka akan kembali ke ibu negara Port Moresby bersama tiga tebusan lain dan disambut oleh Marape.Lelaki New Zealand itu, seorang profesor di sebuah universiti Australia dan dua wanita Papua New Guinea telah dijadikan tebusan sejak Ahad lalu di kawasan terpencil dan berhutan lebat.Polis telah berunding dengan kumpulan bersenjata yang pada mulanya menuntut wang tebusan AS$1 juta, jumlah yang sangat besar di salah satu negara termiskin di Pasifik sebelum menurunkan harga yang diminta.Awal minggu ini, penculik membebaskan seorang lagi wanita yang merupakan sebahagian daripada kumpulan ahli akademik dan pemandu yang telah diculik.Pada masa itu, polis berkata ketiga-tiga tawanan "dalam keadaan kesihatan yang munasabah, walaupun ditahan di kawasan yang sukar."Marape berkata, tebusan telah dibebaskan selepas "operasi rahsia" dan permintaan wang tebusan asal tidak dipenuhi tetapi tidak memberikan butiran lanjut."Kami memohon maaf kepada keluarga mereka yang diculik untuk wang tebusan," katanya. -AFP

(Bryce Barker (tengah), yang ditahan selama seminggu di tanah tinggi Papua New Guinea oleh kumpulan bersenjata, diiringi dari pesawat selepas dibebaskan di Port Moresby/AFP)


Empat askar Yaman terbunuh dalam pertempuran dengan pemberontak - Pegawai tentera

DUBAI, 26 Februari- Sekurang-kurangnya empat askar Yaman terbunuh dalam pertempuran dengan pemberontak Huthi yang disokong Iran di utara negara yang dilanda perang itu, kata seorang pegawai tentera Ahad.“Empat askar terbunuh ketika berdepan dengan pemberontak Huthi pada petang Sabtu di selatan daerah Harib di wilayah Marib,” kata pegawai tentera itu.Tentera bertindak balas terhadap "serangan mengejut", tambah pegawai yang tidak mahu disiarkan namanya kerana dia tidak diberi kuasa untuk bercakap kepada media.Beberapa askar lain turut cedera dalam pertempuran itu, selepas serangan awal Huthi ke atas kedudukan kerajaan di Harib, kata pegawai perubatan dan pegawai tentera.Maklumat mengenai kematian Huthi tidak diperolehi dengan segera.Perbalahan antara pemberontak Huthi dan tentera Yaman yang disokong Arab adalah perkara biasa di Marib.Pertubuhan Bangsa-Bangsa Bersatu (PBB) berkata peperangan itu telah membunuh ratusan ribu orang dan dikatakan sebagai krisis kemanusiaan terburuk di dunia, dengan berjuta-juta orang kehilangan tempat tinggal.Gencatan senjata yang diusahakan oleh PBB berkuat kuasa pada April tahun lalu membawa pengurangan mendadak dalam permusuhan tersebut.Gencatan senjata tamat pada Oktober, walaupun pertempuran sebahagian besarnya masih ditangguhkan.- AFP

(Seorang lelaki menyusun dahan pokok sebelum dijadikan kayu api/AFP)


Rakyat Yaman tebang pokok untuk bahan bakar, wang tunai

(Seorang lelaki menyusun dahan pokok sebelum memotongnya untuk dijadikan kayu api/AFP)

TAEZ, 26 Februari- Bunyi gergaji elektrik memenuhi landskap gunung yang subur di selatan Yaman setelah konflik bertahun-tahun dan harga yang melambung tinggi menyebabkan orang ramai terdesak untuk mendapatkan bahan bakar dan pendapatan.“Kami mula menebang pokok dan menjualnya kerana kami tiada cara lain untuk mencari rezeki,” keluh Hussein Abdulqawi dari hutan yang semakin menipis di pinggir Taez.Dia dan pekerja lain menyeret kayu yang baru dipotong ke belakang sebuah van berhampiran bandar itu, yang dikepung oleh pemberontak tetapi masih bawah kawalan kerajaan.Perang lebih lapan tahun antara tentera kerajaan yang disokong Arab Saudi dengan pemberontak Huthi yang pro-Iran telah memusnahkan Yaman, negara termiskin di Semenanjung Arab.Berikutan pencerobohan Rusia di Ukraine setahun yang lalu, kenaikan harga makanan dan bahan bakar global menambah lagi penderitaan.Abdulqawi mengakui dia "menyumbang kepada malapetaka alam sekitar" tetapi berkata dia kekurangan pilihan di negara yang ramai penduduk tidak mampu membeli bahan bakar untuk pemanasan dan memasak."Kami tiada pilihan selain menjual kayu, sama seperti pelanggan yang tiada pilihan selain membelinya", katanya.Pemberontak Huthi merampas ibu kota Sanaa pada 2014, mendorong pakatan yang diketuai Arab Saudi untuk campur tangan pada tahun berikutnya untuk menyokong kerajaan yang diiktiraf di peringkat antarabangsa.Sejak itu, perang telah menyebabkan ratusan ribu kematian secara langsung dan tidak langsung, mengheret negara ke ambang kebuluran.Dianggarkan 21.6 juta orang, dua pertiga daripada penduduk Yaman memerlukan bantuan kemanusiaan dan perkhidmatan perlindungan pada 2023, menurut Pertubuhan Bangsa Bersatu. -AFP

(Orang ramai berjalan melepasi pokok yang telah ditebang untuk digunakan sebagai kayu api, di pinggir Taez/AFP)


BAITULMAQDIS, 26 Februari- Rumah seorang lelaki Palestin yang melancarkan serangan maut terhadap warga Israel akan dirobohkan oleh pihak berkuasa rejim, walaupun ia dibina dengan pampasan yang dibayar kepada mereka selepas salah seorang saudara mereka dibunuh oleh seorang Israel.Pintu masuk ke rumah Fatima Alqam timur Baitulmaqdis, suaminya Moussa dan empat anak pasangan itu telah disita beberapa hari selepas anak lelaki mereka yang berusia 21 tahun membunuh tujuh orang di luar rumah ibadat Yahudi di petempatan Neve Yaacov.Khayri Alqam ditembak mati dalam serangan 27 Januari lalu dan keluarganya kemudian menerima perintah perobohan pangsapuri mereka, bawah polisi yang telah lama wujud untuk menghukum keluarga rakyat Palestin yang membunuh warga Israel."Kami berharap ia tidak akan dirobohkan. Seorang peguam telah dilantik dan kami sedang menunggu untuk proses rayuan," kata salah seorang saudara Khayri yang tidak mahu namanya disiarkan.Khayri Alqam berkongsi nama datuknya, yang dibunuh pada 1998 oleh pelampau Israel.Seorang lelaki Israel ditangkap pada 2010 kerana serangan itu dan beberapa siri pembunuhan rakyat Palestin yang lain, walaupun dia kemudiannya dibebaskan dan akhirnya tiada sesiapa yang disabitkan kesalahan atas pembunuhan itu."Kepada siapa kita mengadu?" tanya saudara mara Khayri. "Dia mesti dihukum. Kami dianiaya pada 1998 dan dianiaya hari ini." -AFP

(Rakyat Palestin terus dibelenggu hukuman berat sebelah rejim Israel/AFP)


(Keamanan hanya dapat dicapai jika "pencerobohan Rusia dihentikan"/AFP)

KIEV, 26 Februari- Presiden Perancis, Emmanuel Macron akan melawat China pada April dan menggesa Beijing mengenakan tekanan terhadap Rusia supaya menamatkan perang di Ukraine."Fakta bahawa China terlibat dalam usaha damai adalah satu perkara yang baik," kata Macron di luar acara pertanian di Paris.Keamanan hanya dapat dicapai jika "pencerobohan Rusia dihentikan, tentera diundurkan, dan kedaulatan wilayah Ukraine dan rakyatnya dihormati," tambahnya.Beijing sedang berusaha meletakkan China sebagai pihak yang neutral dalam konflik itu, walaupun ia telah mengekalkan hubungan rapat dengan Rusia dan tidak menyokong kenyataan bersama G2a yang mengutuk perang di Ukraine.Jumaat lepas, China menerbitkan pelan cadangan 12 perkara yang menggesa rundingan damai segera dan "penyelesaian politik" untuk menamatkan konflik Ukraine-Rusia.Susulan daripada itu Presiden Ukraine, Volodymyr Zelensky menyatakan harapan untuk bertemu rakan sejawatannya dari China, Xi Jinping dan menyifatkan pertemuan itu sebagai "penting untuk keselamatan dunia". -AFP

(Macron mahu China beri tekanan terhadap Rusia, tamatkan perang di Ukraine/AFP)


(Kapsul Soyuz berlabuh dengan Stesen Angkasa Antarabangsa selepas perjalanan dua hari dari Baikonur, Kazakhstan/AFP)

MOSCOW, 26 Februari- Kapsul Soyuz Rusia tanpa kru berlabuh awal Ahad di Stesen Angkasa Antarabangsa (ISS) dan akan membawa pulang tiga angkasawan yang kenderaan pulang mereka rosak akibat meteoroid kecil.Video langsung daripada rakan kongsi ISS NASA menunjukkan, kapal angkasa MS-23 dirapatkan secara autonomi ke makmal penyelidikan yang mengorbit, melengkapkan perjalanan dua hari Soyuz selepas dilancarkan dari Kazakhstan.Ia dijangka membawa pulang angkasawan Amerika Syarikat, Frank Rubio serta angkasawan Rusia, Dmitry Petelin dan Sergei Prokopyev pada bulan September.Ketiga-tiga mereka tiba di ISS September lalu dengan menaiki MS-22, dan sepatutnya tinggal hanya kira-kira enam bulan, sehingga akhir Mac.

Tetapi penyejuk (coolant) kapsul mereka mula bocor pada pertengahan Disember selepas terkena batu angkasa kecil.Roscosmos, agensi angkasa lepas Rusia, memutuskan untuk menghantar MS-23 bagi menggantikan kapal yang rosak itu, tetapi tanpa tiga anak kapal yang sepatutnya dihantar bersama.Dengan tiada kru yang menggantikan mereka, Rubio, Petelin dan Prokopyev kini akan menghabiskan hampir setahun di angkasa lepas.MS-22 yang rosak dijangka berlepas dari stesen angkasa tanpa penumpang dan kembali ke bumi pada akhir Mac.Terdapat empat lagi yang sedang berada di atas ISS, yang tiba dengan kapsul SpaceX Dragon pada Oktober lalu sebagai sebahagian daripada misi Crew-5.Mereka dijadualkan disertai anggota misi Crew-6 minggu depan terdiri daripada dua warga Amerika, seorang Emiriah Arab Bersatu dan seorang Rusia yang juga akan tiba dengan menaiki kapsul SpaceX yang dijangka dilancarkan Isnin dari Florida.Beberapa hari kemudian, Crew-5 akan kembali ke bumi. -AFP

(Kapal angkasa Rusia berlabuh di ISS ganti kapsul rosak/NASA)


Ribut landa Los Angeles: Banjir di selatan, salji tebal di utara

LOS ANGELES, 26 Februari- Ribut terus membadai Los Angeles pusat komersial, kewangan dan kebudayaan Southern California pada Sabtu.Hujan lebat dan hujan batu menyebabkan lebuh raya banjir walaupun salji turun di kawasan tanah tinggi.Lebuh raya interstate 5, lebuh raya terbesar menghala utara dari bandar itu masih ditutup akibat salji tebal.Beberapa lebuh raya di selatan pula ditutup akibat banjir.Hampir 85,000 rumah dan premis perniagaan terputus bekalan elektrik.Menurut Pusat Ramalan Cuaca, sistem tekanan rendah besar-besaran yang didorong dari kawasan Artik menyebabkan berlaku keadaan luar biasa.Ribut seterusnya dijangka melanda pada Ahad membawa angin berkelajuan sehingga 8o kilometer sejam di Lembah Sacramento. -REUTERS

(Sungai Los Angeles semasa ribut musim sejuk yang jarang berlaku di Los Angeles, California/REUTERS)


Malaysia kutuk serangan tentera Israel di Nablus

PUTRAJAYA, 26 Februari - Malaysia mengutuk sekeras-kerasnya serangan tentera Israel di Nablus pada Rabu yang membunuh sekurang-kurangnya 11 penduduk Palestin dan mencederakan lebih 100 yang lain.Wisma Putra dalam kenyataannya menyebut, perbuatan keji itu jelas merupakan jenayah terhadap kemanusiaan dan pelakunya perlu dipertanggungjawabkan. Malaysia menggesa masyarakat antarabangsa supaya bertindak terhadap keganasan dan kekejaman berterusan yang dilakukan oleh tentera rejim Israel di wilayah Palestin yang diduduki.Majlis Keselamatan Pertubuhan Bangsa-Bangsa Bersatu (PBB) khususnya mesti memenuhi tanggungjawab yang diamanahkan di bawah piagam PBB.

(Orang ramai mengusung jenazah rakyat Palestin yang terkorban sebelum ini dalam serangantentera Israel di bandar Nablus, Tebing Barat/AFP)

Rakyat Palestin juga berhak mendapat keamanan, keselamatan dan keadilan.Dalam serangan pada Rabu, tentera Israel menyasarkan sebuah rumah di Kota Lama Nablus, selain menyerang penduduk Palestin yang membantah serbuan itu dengan peluru dan gas pemedih mata.Antara yang menjadi mangsa, seorang lelaki berusia 66 tahun dan kanak-kanak.Menurut Kementerian Kesihatan Palestin, sejak awal tahun 2023, tentera Israel telah membunuh 62 rakyat Palestin.